text:
Stoltleiki Bretlands!
Ja, einaferð hoyrdi "stoltleiki breta" heima í Klaksvík. Og tað var í teimum góðu gomlu døgunum, tá einasta farleiðin millum Klaksvík og Tórshavn (og hin vegin eisini) var við ferðamannaskipinum Britons Pride. Gamli Smyril og gamla Ritan vitjaðu eisini á Norðoyastevnu, og onkuntíð um summarið. Og tú kundi somuleiðis ferðast til Havnar við gamla Tjaldrinum, sum vitjaði á Klaksvík fjúrtanda hvønn dag í vetrarhálvuni. Føroyingar valdu at týða eingilska navnið "Britons Pride" sum "stoltleiki Bretlands". Men hetta er helst eitt mistak, tí so skuldi navnið verið skrivað Britains Pride.
Ein “briton” er ein íbúgvi í Bretlandi - altso, ein breti. Men hvussu var ella ikki, so stóðst mangur stuttleiki av hesum, millum bretsk vitjandi, at Stoltleiki breta ella Stoltleiki Bretlands var ein gomul ússalig danga, sum ristist og skalv allan vegin úr Havn til Klaksvíkar. Uttan mun til hvat tey vitjandu annars hildu um Stoltleika breta, so hildu vit í Klaksvík at Britons Pride var eitt vælaskip og eitt frálíkt sjóskip, sum fór mangan brattan um Mjóvanes og Nev og Nabb. Og Pride, sum vit vannliga nevndu stoltleika breta, var til at líta á, og sigldi bara aftur og fram - eisini í Eysturoynna - uttan nakað roks og dikkedar.
Skiparin, sum førdi hana tey mongu seinastu árini, var eisini tiltikin fyri at vera stundisligur, tá hann legði frá landi í Klaksvík og í Havn. Var tað rættiliga illveðursligt, so blivu øll rikin av dekkinum og niður í lugarið har frammi. Tey flestu fóru niðurundir við ringum tannabiti, tí har kundi vera trongligt, vánalig luft og nógvur hiti frá kabyssuni. Men spýggjubakkum var nóg mikið av! Vit sjóverkskíkar krøktu okkum heldur afturundir onkustaðnis ella undir hvalabakinum.
Seinni fekk Pride ein skúr aftanfyri stýrhúsið. Tað var eitt framstig! Har kundu tú sita mestsum turrur allan vegin, um tað breyt í bæði borð. Tað er, um tú eisini krøkti beinini uppundir teg. Og har ristist so illa afturi á hekkuni, at um tú hevði gøllhildið tær allan vegin fyri at verða sitandi í øllum rullinum, so høvdu ristingarnar kortini mýkt hvønn vødd, og tú steig kortini hvíldur uppá land. Britons Pride sigldi í fastari rutusigling frá 1935 - 1961, tá luxusleinarin nýggi Pride fór at sigla.
Tá bleiv tað næstan ein frægd at fara um Mjóvanes, uttan mun til hvussu eysturættirnar annars tíggjaðu sær, og tú komst turrskøddur í havn. Men klaksvíkingum dámdu kanska gamlar dangur? Einaferð eg arbeiddi á bedingini legði gamli Vesturleið, ið hevði røkt siglingina millum Havnina og Vágoynna, at brúnni niðanfyri Timburhúsið. Formennirnir báðir fóru umborð, og gingu aftur og fram eftir dekkinum, saman við Gardarsmonnunum, ið høvdu keypt bátin.
Vit vóru sjálvandi forvitnir og vildu hava at vita, hvat Gardarsmennir skuldu við hesum gomlu vágadanguni. Og formaðurin greiddi okkum frá, at ætlanin var at flyta kappan (niðurgongdina til lugarið) so langt fram sum til bar, ella heilt at koyra hann burtur, og at lastalúkan skuldi javnast við dekkið, soleiðis at til bar at seta einar fýra fimm bilar á dekkið. Eisini skuldu teir gera ein krana, sum kundi lossa bilarnar umborð og í land aftur!
Tá helt ein av teimum gomlu timburmonnum fyri (hesin gamli hevur tá helst verið yngri enn eg eri í dag!), at tann sum fyrst var komin á Borðoynna við einum bili, mundi ikki hava nakran skund at fara av aftur oynni við bilinum! Hinir mennirnir vóru púra samdir við honum. Var ein bilur endiliga komin til Klaksvíkar, so fór man ikki avstað aftur við honum, Noy! Millum tey gitnastu orðini, ið Storm P. verður sagdur at hava sagt, men sum hann hvørki hevur sagt ella skrivað, eru hesi: “Tað er torført at spáa, serliga um framtíðina!” Uttan mun til um tey lærdu hava rætt, tá tey siga, at Storm P. aldrin hevur sagt hesi orðini, ella ikki, so er tað so satt, sum tað er sagt - at tað er torført at spáa, og serliga um framtíðina.
Nýggi Pride avloysti gamla Pride, Ternurnar og Dúgvan avloystu Gardar, og Uppsalabøur hevur nú avloyst Pollin sum innkomu til Klaksvíkar. Teir elstu á bedingini tá høvdu hildið, at tað er um ikki lygn, so gandur! Og Guð viti hvat tað næsta verður? Tað duga vit líka so illa at ímynda okkum í dag, sum teir dugdu fyri umleið hálvthundrað ella fleiri árum síðani!
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Mimmy Vágsheyg
Mimmy Vágsheyg er fødd í 1980 og uppvaksin á Lítlu Brekku í Klaksvík. Miðlingur av trimum systrum. Ein rokalig smágenta við stórum krúllutum hári - hon sum rann, súklaði og tuskaði við dreinginum frá morgun til kvøld. Hon lýsir seg sjálva sum mamma og leikandi venjari. Angrar bert tað hon ikki fekk gjørt. Hon siterar ofta Astrid Lindgren - “Hatta havi eg ikki roynt fyrr, so tað dugi eg heilt vist!”. Orð sum “ógjørligt” finnast slet ikki í hennara verð - naïv og "Optimist by Choice". Pausa er eitt pitstop, til at kunna fyrireika segat kunna drøna avstað aftur.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.


c: text/html

text:
Rųša į Velbastaš leygardagin 6. december 2014.
Taš er sjįlvsagt, at jólatręiš į Velbastaš stendur ķ sjįlvum Mišheiminum. Hvar ašrastašni skuldi hetta sśmboliš fyri jólahįtķšina annars stašiš? Velbastašfólk hava jś ķ mannaminni nevnt hendan partin av bygdini Mišheimurin.
Ķ navninum er allur heimurin umbošašur viš sjįlvari Jųršini og umhvųrvinum kring hana umbošašur, samstundis sum taš sigur okkum, at her er centrum ķ bóndabygdini Velbastašur.
Hetta sigur okkum eisini, at velbastašfólk eins og ųll onnur hava mett seg at sita mitt ķ veršini. Taš gera tit framvegis viš sjįlvum Mišheiminum mišskeišis millum bżlingarnar norši į Heyggi og śti į Heyggi.
Hvķ Mišheimurin?
Hetta er ikki eitt nevni, sum stendur į kortum ella ķ atlassum, men taš livir į mannamunni og er eisini fest į blaš ķ ritum um bygdina. Havi ikki lagt til merkis, at nakar hevur ómakaš sęr at gera grein fyri, hvķ fųroyski Mišheimurin bara finst į Velbastaš. Taš kundi veriš eitt įhugavert studium.
Nś ųkisnevndin, nevndin fyri bygdirnar ķ Tórshavnar kommunu, hevur avgjųrt at savna inn stašarnųvn bęši ķ bų og haga ķ ųllum bygdunum, hevši veriš stuttligt at fingiš meir at vita um fyribrygdiš Mišheimin į Velbastaš.
Eg havi googlaš Mišheimin, men google kennir onki til nakran Mišheim ķ Fųroyum, tķansheldur her į Velbastaš. Hann veršur ikki tikin upp į tungu ķ oršabókum og uppslagsverkum ķ fųroyskari merking.
Men Mišheimur finst ķ ķslendskum mįli, har heitiš veršur brśkt ķ sambandi viš framkomna fjarskiftistųkni. Ein ķslendsk fyritųka eitur Mišheimar. Merkingin er centrum, og fyritųkan leggur seg serliga eftir at bjóša trygga og góša atgongd til internetinum.
Millum elstu bygdir
Jólini eru eisini gomul į Velbastaš. Tey munna, heišin sum kristin, vera lķka gomul sum bygdin. Og Velbastašur er óivaš millum elstu bygdir ķ Fųroyum, tķ vestursķšan į Streymoynni hevur altķš veriš fruktagóš. Taš var avgerandi fyri bśsetingina eins og atgongdin til fiskileiširnar.
Velbastašur hevur ikki altķš sęš śt sum ķ dag. Tann gamla bygdin lį nišri viš sjóvarmįlan, sum nś er, men varš flutt nišan higar, helst tķ at lendiš broyttist og fór undir kav.
Ķ nżggjari tķš eru ašrir bżlingar lagdir aftrat longur uppi. Velbastašur hevur fyri ein part fingiš bżarskap samstundis sum tann altrįšandi landbśnašardįmurin er fjarašur nakaš. Hetta er veršins gongd eisini kring um sjįlvan Mišheimin.
Jól eru į hvųrjum įri og vit gleša okkum lķka nógv til tey hvųrja ferš. Hetta er sjįlv barna- og familjuhįtķšin. Vit glešast um Jesusbarniš, sum varš boriš ķ heim ķ Bethlehem fyri meir enn 2000 įrum sķšani.
Skjótt veršur ljósari
Dagarnir eru ongantķš į įrinum so dųkkir sum ķ adventini, men samstundis kunna vit gleša okkum til, at stytsti dagur skjótt uprennur og dagarnir aftur fara at leingjast. Taš er eisini ein upprunaorsųk til, at fyrstu jólini vóršu hildin.
Sjįlvt um hendan tķšin stundum kann tykjast heldur stręvin, er ongin ivi um, at hon er hugnalig. Tey vaksnu eru yvirhųvur vęl hżrd, hóast tey hava nógv um oyruni. Bųrnini eru ótolin og hava ikki tķš at bķša. Tey eru spent og fara tķšliga upp hvųnn morgu at lata lśkuna ķ jólakalendaranum upp.
Og fyri framman hava vit eisini vónina um at hitta sjįlvan jólamannin, sum sjįldan er pķrin. Mann hann ikki fara at raka rętt ķ įr eisini og koma viš tķ rųttu gįvuni? Taš rokni eg viš.
Taš er ein serstakur hugni, tį vit tendra jólatrųini ķ kommununi, fįa nųkur orš frį presti og góšir jólatónar seta sķn dįm į lųtuna.
Takki tykkum, sum hava skipaš fyri hesi hugnalųtu ķ Mišheiminum į Velbastaš, viš ynskinum um, at vit ķ ųllum jólastakinum ikki gloyma, at jólabošskapurin enn sum įšur er hin sami: Frišur į jųrš og ķ menniskjum góšur tokki.
Glešilig jól ųll somul og nś veršur jólatręiš tendraš.
Jógvan Arge

robotstxt: allowed

filter: keep


text:
Alfred Olsen, Vestmanna, Andrias Thomasen, Sørvágur, Bjarni Lisberg, Tórshavn, Eir E. Hansen, Kollafjørður, Emilý Helgadóttir, Vestmanna, Fía D. Clementsen, Sandur, Hildur Heradóttir Niclassen, Vestmanna, Ingibjørg S. Rasmussen, Vestmanna, Jón Heinesen, Æðuvík, Kára Djurhuus, Kollafjørður, Kristianna Marnersdóttir, Vestmanna, Linda B. Joensen, Vestmanna, Lisa Maria J. Poulsen, Hoyvík, Regin Davidsen, Trongisvágur, Rúna Rodmundsdóttir, Argir, Sámal Bláhamar, Tórshavn, Sigmund Gregersen, Syðrugøta, Sjúrður Olsen, Vestmanna og Teitur Olsen, Sørvágur.
TIF 2017
TIF 2016
Arngrímur Joensen, Kvívík, Ása E. Nielsen, Sandavágur, Astrid L. í Garðastovu, Vestmanna, Bjartur L. Nikulásson, Skopun, Bjørg M. Rubeksen, Tórshavn, Durita E. Hansen, Kollafjørður, Eli Joensen, Kollafjørður, Eva Kjæld Hansen, Tórshavn, Hans Meinhard í Eyðansstovu, Mykines, Hansa Frederiksberg, Nes, Janhild Jensen, Vestmanna, Jonita á Plógv, Sandavágur, Karina í Soylu Joensen, Tórshavn, Linda Elisabet á Geilini, Tórshavn, Poul Eli Johannesen, Skála, Sára N. Arabo, Oyrareingir, Sascha Due Niclassen, Miðvágur, Sólbjørg H. Ørvarodd, Hoyvík, Tóki Berg Mikkelsen, Tórshavn
HIF 2015
Birna Tórhalsdóttir, Vestmanna, Brian Jakobsen, Strendur, Drós Joensen, Vestmanna, Eir Olsen, Skopun, Eyðgunn Poulsen, Vestmanna, Eyðrið Egholm Hansen, Kollafjørður, Gunnleyg Mikkelsen, Norðragøta, Hanus Thomsen, Syðrugøta, Heidi C. Hansen, Vestmanna, Heidi H. Egholm, Vestmanna, Henry Danielsen, Kolbeinargjógv, Jákup Rasmussen, Lamba, Jóhanna Alberg, Tórshavn, Jórun Maria L. Dalbø, Tórshavn, Julian Olsen, Vestmanna, Maria Hammer Matras, Kollafjørður, Páll Petersen, Tórshavn, Petur Gullstein Dalbø, Syðrugøta, Randi Virgarsdóttir, Vestmanna, Sára Traber Olsen, Tórshavn, Sólrun Heradóttir, Vestmanna, Steingrímur Jacobsen, Strendur, Teitur Thorleifsson, Vestmanna
HIF 2014
fv. Sunneva Jakobsen, Skála, Rói Wenningsted Arge, Tórshavn, Sólgerð Andreasen, Vestmanna, Evald Joensen, Signabø, Silja R. Sørinardóttir, Tórshavn, Oda Maria Johannesen, Skála, Lisabet Andreasen, Tjørnuvík, Rutt Ólavsdóttir Sørensen, Tórshavn, Íðunn Egilstrøð Magnussen, Eiði, Sverri Køtlum, Vestmanna, Tóra Jacobsen, Streymnes, Jens Erik W. Nielsen, Sandavágur, Jógvan Jón Nicolajsen, Kvívík, Tummas í Niðristovu Durhuus, Vestmanna, Ása S. Olsen, Vestmanna, Ári Egilsson, Tórshavn og Vilmund Djurhuus, Argir.
HIF 2013
Hesi 14 fingu handað HIF-prógv (hægri próvtøka innan fiskivinnu): Egil E. Zachariasen, Vestmanna, Esmar P. Fagraberg, Miðvágur, Heiðrun J. Guttesen, Sandavágur, Holgar Durhuus, Vestmanna, Joan Hansen, Signabøur, John William Joensen, Vestmanna, Magnus Olsen, Skopun, Nigro B. Hermansen, Signabøur, Oddmar Justinussen, Norðragøta, Rannvá Joensen, Leirvík, Signa K. Joensen, Signabøur, Silvia Johansen, Miðvágur, Torkil Mohr, Tórshavn og Unn Bláhamar, Vestmanna.
HIF 2012
HIF-prógv 2012:
Anja Salberg Olsen, Kollafjørður, Anja Sigrun Olsen, Vestmanna, Árni G. Rúnarson, Vestmanna, Beinta Müller, Vestmanna, Bergur Helmsdal, Tórshavn, Esbern á Geilini, Tórshavn, Hans Kári Joensen, Vestmanna, Jacoba R. Christensen, Kollafjørður, Nancy Mikkelsen, Sørvágur, Natalia M. Isaksen, Tórshavn, Rasmus Holm, Kvívík, Sanna Silvurstein, Vestmanna, Sára J. Carlsson, Stykkið, Símun Eyðun Davidsen, Kollafjørður, Símun Mellemgaard, Vestmanna, Sveinur Ellefsen, Miðvágur, Terji T. Magnussen, Tórshavn og Tóra Seloy, Vestmanna
HIF 2011
HIF-prógv 2011
Næmingarnir eru: Birita Danielsen, Hoyvík, Bjarti M. Hansen, Vestmanna, Bogi Poulsen, Vestmanna, Borgar J. Stórá, Vestmanna, Eyðálvur í Dávastovu, Vestmanna, Halla Durhuus, Vestmanna, J. Gert Poulsen, Vestmanna, Jórun Nielsen, Vestmanna, Magnus Andreasen, Vestmanna, Magnus Fríði Simonsen, Vestmanna (væntar á myndini), Magnus Frederik Joensen, Kvívík, Magnus K.B. Müller, Vestmanna, Rói Holgarsson, Vestmanna, Sára Mikkelsen, Vestmanna, Sóleyð P. Jacobsen, Eiði, Sólja F. Thorleifsson, Vestmanna og Tummas Olsen, Vestmanna.
HIF 2010
HIF 2010
Aftara rað: Jóannes Mikkelsen, Vestmanna, John Johannesen, Vestmanna, Meinar Ortind, Tórshavn, Jógvan A. Vest, Sandur, Bogi Á. Thomasen, Vestmanna, Heðin Poulsen, Tórshavn og Anna Maria Holm Nolsøe, Argir (landbúnaðartøkningur).
Fremra rað: Heidi Gullaksen, Kollafjørður, Eileen Streymoy, Vestmanna, Fía J. Andreasen, Tórshavn, Bára Karlsdóttir, Vestmanna, Janni F. í Homrum, Kollafjørður, Durita Hansen, Vestmanna, Sóleyð E. Poulsen, Tórshavn, Joan Muller og Anita Arge, Æðuvík (landbúnaðartøkningur).
HIF 2009
HIF 2009
Aftara rað frá vinstru:
Símun Pauli Ejdesgaard, Hallur Johannesen, John Martin Andreasen, Andras Mikkelsen, Magnus Frederik Joensen, Per Martin Gregersen, Theodor T. Thomassen.
Fremra rað frá vinstru:
Michel Nielsen, Lena Clemens Poulsen, Jóna M. Davidsen, Rósa Egholm, Elisabeth Strømsten, Bjartur Tórhalsson, Harry Jacobsen.
HIF 2008
HIF prógv 2008, frá vinstru: Margit Durhuus, Vestmanna, Arnleyg V. Johansen, Vestmanna, Sunfríð Simonsen, Hoyvík, Torgunn H. Johansen, Vestmanna, Sylvia Berg Johansen, Tórshavn, Bogi Joensen, Strendur, Jóan Karl Joensen, Kollafjørður, Hendrik V. Joensen, Kollafjørður,Hans Pauli J. Hentze, Norðskáli, Birita Sørensen, Runavík, Rebekka O. Berg, Runavík, Lena Bergarsdóttir Poulsen, Hoyvík og Niclas A. Danielsen, Rituvík.
HIF 2007
HIF prógv 2007, fremst frá vinstru: Annfríða Helgadóttir, Mary Tórhalsdóttir, Maibritt Festirstein, Joan J. Berthelsen, Anna Maria Petersen, Elin Bærentsen, Joan Berg Johansen.
Í erva frá vinstru: Finngerð Jensen, Tórunn Jónolvsdóttir, Annelisa Justinussen, Gunrið Christiansen, Elin Heinesen.
HIF 2006
HIF 2006, frá vinstru:
Hallur Joensen, Ray-Keth Rouah, Marnar Pattinson, Jógvan Martin Hansen, Hannipoula Olsen, Kristian Martin Dam, Linda Johannesen, Sunnfríð Simonsen, Páll Horn, Annfríð Sørensen, Halla Elvarsdóttir, Sakaris Zachariasen, John Fornagarð og John Holgarsson.
HIF 2005
HIF prógv 2005, frá vinstru:
Fremst: Jákup Ósa, Ragnhild Olsen, Eliseus Ó. Johannesen (yrkisútbúgving í aling), Hjalti Thomsen, Maud Túgvustein (yrkisútbúgving í fiskavirking), Janus Skýlindal, Símun S. Petersen, Finnur Johannesen, Høgni Christiansen, Thordar Garðshamar, Poul Arni Jacbsen.
Aftanfyri: Birgir P. Marteinsson, Anja Petersen, Celesta Hentze, Elspa Suffía Joensen.
HIF 2004
HIF prógv 2004, frá vinstru:
Jón Johansen, Ásmundur Hansen, Jens Michael Tróndheim, Sigurð Marner Simonsen, Levi Nybo, Dorit Simonsen, Lotte Skifte Thomsen, Senøva Johansen, Maiken Johansen og Conny Simonsen.
HIF 2003
HIF prógv 2003, frá vinstru:
Marni Olsen, Trongisvágur. Rakul í Gerðinum, Vestmanna. Turid Christophersen, Vestmanna. Kirstin Ferjá Hansen, Kollafjørður.
HIF 2002
HIF prógv 2002, frá vinstru:
Sólrun Dánjalsdóttir, Henning Drangá, Mariann á Válinum, John Kári Midjord, Poula Gregersen, Sjúrður Hammer, Jóhanna H. Jacobsen, Trygvi Sigurðsson, Hanna Joensen, Dan Thomsen, Hjørdis Gregersen
HIF 2001
HIF prógv 2001, frá vinstru:
Jens Sofus Thomsen, Dánjal Jóhan Thomsen, Malena Poulsen, Fríðleif Lydersen, Sóllind á Sondum Olsen, Unnur Didriksen, Solrun Kristiansen, Símun Thomsen, Eli Müller.


text:
"Virðislønin fyri besta film á fyrstu føroysku Minnilutafilmstevnu, FIMFF 2017 Jury Award Best Feature Film, fer til eina sjáldsama heimildarsøgu um ein djarvan persón, sum gerst fyrimynd í heimlandinum. Hóast løgd undir trýst av sterkum átrúnaðarligum og afturhaldssinnaðum kreftum, eydnast henni at stýra gjøgnum lívið og at náa úrslitum, ið eingin hevði droymt um.
Vit síggja hvussu húskið ikki bara eggjar henni, men eisini verjir hana, tá hon at enda kemur til sættis við seg sjálva. Við at góðtaka seg sjálva, so sum hon er, røkkur hon hægsta máli, so bæði umhvørvið og allur heimurin eisini fær nakað burturúr. Virðirslønin fyri besta film fer til Girl Unbound (Erin Heidenreich 2016)."
Soleiðis grundgav dómsnevndin fyri at velja júst henda filmin at fáa fyrstu viðirsløn í Havn leygarkvøldið.
Nógvir filmar vóru í feature film kappingini, spælifilmar og heimildarfilmar. Millum teir mest áhugaverdu helt eg vera hin litríka og næstan reklamusprelska Signature Move (Jennifer Reeder 2017), sum á sniðfundigan hátt fer fram í Chicago í dag, The Wound (John Trengove 2017), sum annan vegin førir okkum inn í siðbundna antropologi við umskering og hinvegin lýsur nútíðarmenniskjað á xhosa máli í Suðurafrika, og Tom of Finland (Dome Karukoski 2017), sum lýsir ævisøguna hjá kenda finska teknaranum Touko Laaksonen (1920-1991) uttan at verða vulgerur.
Stuttfilmsvirðislønina fekk svenski filmurin Min homosyster (Lia Hietala 2017) við hesum ensku orðum:
"Subtelty is sometimes just as effective, if not more, as bluntness, and this quiet film is in no rush. Taking its time, we get to know and care for the three protagonist. The film perfectly exemplifies how Sweden deals with raising a new generation with a gender neutral and unbiased approach. The concept of this freedom and opennes is also mirrored cinematically in the potrayal of the wonderful landscapes and lingering shots. With exellent acting and directing, it creates a space for families and different generations we all would like to be a part of, teaching us that the important thing is that you love, not who you love."


text:
Býráðsfundur 4. apríl 2013 kl. 17:00
Býráðslimir:
Magnus Rasmussen, Tórbjørn Jacobsen, Helgi L. Petersen, Bárður K. Nielsen, Kári E. Jacobsen, Jónleyg Hammer, Terje B. Vestergaard, Jonhard Danielsen, Hallur Ellingsgaard, Karl Rasmussen og Arnfinn Langgaard.
Ikki møtt: Hallur Ellingsgaard
1.
12/00276: Útfylling av havnalagnum nornan fyri Bakkafrost á Glyvrum.
Talan er um at koyra uml. 17.000 m3 av gróti til hesa seinastu útfyllingina og mælir Vinnu- og havnarnevndin og Fíggjarnevndin mæla til at gera útfyllingina og játta pening til arbeiðið.
Býráðið hevur á fundi 04/04-2013 samtykt at taka undir við tilmælinum frá Vinnu- og havnarnevndini og Fíggjarnevndini.
2.
13/00165: Umsókn frá Teknistovuni um byggiloyvi til goymslubygning á havnarlagnum í Lamba.
Tekninka deild mælir til at játta byggiloyvi smb. innsendu tekningum.
Vinnu- og havnarnevndin og Byggi- og býarskipanarnevndin mæla til at taka undir við tilmælinum frá Teknisku deild.
Býráðið hevur á fundi 04/04-2013 samtykt at taka undir við tilmælinum frá Vinnu- og havnarnevndini og Byggi- og býarskipanarnevndini.
3.
13/00151: Betongsaging søkir um útgravingarloyvi á matr. Nr. 102a í Søldarfirði.
Tekniska deild mælir til at játta loyvi til at grava út og planera til parkeringspláss og útigoymslu.
Byggi- og býarskipanarnevndin mælir til at taka undir við tilmælinum frá Teknisku deild.
Býráðið hevur á fundi 04/04-2013 samtykt at taka undir við tilmælinum Byggi- og býarskipanarnevndini.
4.
13/00191: Útlutan av ítróttarstuðli 2013 til feløgini í kommununi.
Mentanarnevndin mælir til at útluta stuðulin smb. frimlinum, sum varð samtyktur í 2012.
Býráðið hevur á fundi 04/04-2013 samtykt at taka undir við tilmælinum frá Mentanarnevndini.
5.
13/00218: Felags byggimál millum Nes- og Runavíkar kommunu.
Býráðið hevur á fundi 04/04-2013 samtykt at staðfesta avtaluna millum Nes- og Runavíkar kommunu um felags byggimál millum kommunurnar dagf. 25/03-2013 í samband við:
· Vegíbinding frá Rókavegnum til økið hjá Nes kommunu vestan fyri Løkin.
· Framhald av Blikagøtu í Runavík tvørtur um kommunumark í samb. við íbúðarbygging.
· Felags uppskot til møguliga útbygging av ítróttarøkinum við Løkin, soleiðis, at tað gerst rúmligari og vakrari á báðum áarbakkum.
Kommunurnar bera hvør í sínum lagi kostnaðin av ætlanum sínum og útvega neyðug loyvi frá avvarandi myndugleikum.


text:
Ester Kristiansen hevur stovukonsert mikukvøldið/
Hvør hevur ikki hoyrt hesa regluna: "Sig mær, sig mær, góði… “ í útvarpinum. Mikukvøldið 29. oktober kl. 20.00 fer unga sangskrivaratalentið handan sangin “Einsamøll", Ester Kristiansen, at spæla í stovuni í Stoffalág 18 í Havn á 25’ndu stovukonsertini við heitinum F’LJÓÐ.
Triðja konsertin í hesum umfarinum av vælumtóktu F'LJÓÐ tiltøkunum verður mikukvøldið við nýggja sangara- og sangskrivaratalentinum Ester Kristiansen, sum hevur verið rættiliga nógv at hoyra í útvarpinum seinastu tíðina.
Hevur tað ikki frá fremmandum
Ester er rættiliga nýggj á føroyska tónleikapallinum, men hevur longu gjørt rættiliga vart við seg við sínum heilt serstaka tónleiki - og rødd, ikki minst. Hevur tú hoyrt røddina hjá Ester einaferð, kennir tú hana beinanvegin aftur. Ester hevur eitt heilt serligt úttrykk, sum hon dyrkar málrættað.
Ester hevur ikki tónleikatalentið frá fremmandum. Hon er nevniliga dóttir Birgir Nónsgjógv, sála, sum eisini var tónleikari og kendur, serliga í Sundalagnum og á Skálafjørðinum. Systir hennara, Døgg Nónsgjógv, hevur eisini gjørt vart við seg tónleikaliga.
Fekk eina harða byrjan
Ester fekk ikki nakra lætta byrjan á tónleikapallinum. Fyrsta staklagið hjá Ester "Elska teg" fekk harða móttøku. Á sosialu miðlunum fekk hon nógvar ábreiðslur og persónligar atfinningar fyri at hava stolið heimskenda lagið, Halo, sum er kent frá sendirøðini One Tree Hill. Sjálv sigur hon, at tað var eingin loyna, at bæði lag og uppbygnaður av "Elska teg" var ógvuliga íblást av One Tree Hill lagnum. Hetta hevði hon eisini sagt í samrøðuni í útvarpinum, men ikki nóg týðiliga, so tað var ikki komið við.
Ágangurin var so mikil, at hon mátti fáa sær loyniligt nummar, men við góðari familju og vinum, sum veruliga stuðlaðu henni, er hon komin víðari. Útvarp Føroya var eisini stuðlandi og bjóðaði henni aftur í studio at greiða frá øllum.
Spælir egin løg og okkurt hjá pápanum
Harða byrjanin hevur ikki fingið Ester at steðga við tónleikinum, tvørturímóti. Hon hevur givið fleiri stakløg út síðani, sum eru heilt hennara egnu, m.a. lagið "Einsamøll", sum eisini hevur verið nógv at hoyra.
Ester fer at upptraðka á fleiri festivalum næsta summar, men vit kunnu nú fáa ein forsmakk á F'LJÓÐ stovukonsertini við henni, sum verður 29. oktober. Hon hevur gjørt teir flestu sangirnar, sum hon syngur, sjálv, men hevur eisini tveir sangir við á skránni, sum pápi hennara hevur skrivað.
- Vit gleða okkum almikið til at hoyra Ester framføra í hugnaligu stovuni í Stoffalág 18, sigur fyrireikarin Elin Brimheim Heinesen, og leggur aftrat:
- Einans 40 pláss eru, so tað ræður um at skunda sær at bíleggja pláss. Vinaliga skriva boðklivan hjá mær, Elin Brimheim Heinesen, á Facebook at tryggja tær sess - ella við t-posti til elin@heinesen.fo ella editor@music.fo
STOVUKONSERTNØVN Á F'LJÓÐ
Higartil hava hesar F'LJÓÐ stovukonsertir verið:
1. Lív Næs og Tróndur Enni
2. GuðrunSólja
3. Jens Marni
4. roWan (Róin Siggertson)
5. MonkeyRat
6. Guðrið Hansdóttir
7. Hans Marius Ziska og Allan Tausen
8. Eivør
9. Eivør
10. Greta Svabo Bech
11. Lena Anderssen og Niclas Johannesen
12. Maria Guttesen
13. Benjamin Petersen
14. Vágaverk (Sámal Ravnsfjall og Jóan Jakku Guttensen)
15. Dánjal á Neystabø
16. Debess Blues Station
17. Bárður Johannesen
18. KATA
19. KATA
20. Tuxedo Rebels
21. Stanley Samuelsen
22. Stanley Samuelsen
23. Holgar Jacobsen v/ fleiri
24. Martin Joensen
… og komandi mikukvøld verður tað so:
25. Ester Kristiansen


text:
Vit eiga ikki eitt oyra! Vit lata ikki eitt oyra!
Sjónleikarhúsið Niels Finsensgøta 34 Tórshavn FO2030-01-01T00:00:00 2000-01-01
Samandráttur
Atgongumerki
Lýsing
Lýsing…
Frumsýning leygardagin 11.oktober
Havnar Sjónleikarfelag borðreiðir við einari reindyrkaðari farsu í heyst.
Heimskendi skemtileikurin hjá Dario Fo “Vit eiga ikki eitt oyra! Vit lata ikki eitt oyra!” varð upprunaliga skrivaður í 1974, men í 2006 endurnýggjaði og nútímansgjørdi Dario Fo leikin, og tað verður henda útgáva, ið verður at síggja í Sjónleikarhúsinum 11. Oktober.
Evnið í leikinum er einki broytt síðan sjeytiárini – tíverri, kunnu vit siga: stríðið hjá tí vanliga fólkinum at yvirliva og klára seg við teimum fáu oyrunum man hevur eftir, tá skatturin er farin við sínum og bankin og streymurin og oljan og alt hitt við sínum er enn líka aktuelt. Í leikinum gera konurnar uppreistur, tá prísirnir á matvørum enn einaferð fara upp: í staðin fyri at gjalda tað, tað kostar, so gjalda tær tað tað kostaði í gjár, ella í síðstu viku – og summar gjalda enntá slett einki. Hesar ólógligu matvørur mugu tó krógvast, fyrst fyri monnunum og síðan fyri politinum, og knappliga eru allar konur í grannalagnum uppá vegin samstundis – og allar í minst níggjunda mánað! Tað sum stendst burturúr, er hvørki meir ella minni enn ein reindyrkað farsa!
Dario Fo er ein tann gitnasti høvundurin av skemtileikum í nýggjari tíð, og leikir hansara verða spældir um allan heim. Hann fekk bókmentaheiðursløn Nobels í 1997.
Í Føroyum hevur hann verið á skránni fleiri ferðir seinastu hálvu øldina, og “Vit eiga ikki eitt oyra! Vit lata ikki eitt oyra!” var eisini sera væl umtóktur tá Gríma spældi hann í ’79, við Eyðun Johannessen og Adelborg Linklett í høvuðsleiklutunum. Hesuferð verða tað Hjálmar Dam, Ria Tórgarð, Sissal Hjaltalin, Rói Næss og Jákup Dahl ið spæla. Hans Tórgarð hevur týtt nýggju útgávuna og leikstjórnar, meðan Hjálmar Dam stendur fyri pallmyndini.
Sum altíð hjá Dario Fo, so verður farsan ikki minni stuttlig av teimum aktuellu, politisku viðmerkingunum – og hóast leikurin er skrivaður í Italia, so kundi tað gott verið her heima hjá okkum.
Frumsýning verður 11. Oktober, og spælt verður allan oktober mánað.


text:
Beatrix Potter
1866-1943
Beatrix Potter er enskur barnabókarithøvundur og myndprýðari, serliga kend fyri at hava skapað Petur kanin og aðrar djórafigurar.
Hon varð fødd í Kensington í London, vaks upp uttan at hava samband við onnur børn og fekk heimaundirvísing av guvarnantum. Í staðin fyri at spæla við børn spældi hon við dýr, kaninir, froskar, salamandrur, ja enntá eina flogmús. Hon kundi eygleiða dýrini í tímavís og tekna tey, og so við og við hevði hon lært seg kynstrið at tekna.
Roynt var at fáa hana inn á skúlan Royal Botanical Gardens í Kew, men tað var henni noktað, tí hon var genta.
Hon gjørdist seinni kend um alt Ongland sum serfrøðingur í soppum. Í 1897 legði mammubeiggi hennara úrslit hennara av granskingini, hon hevði gjørt, fyri Linnean Society, tí sum konufólk slapp hon ikki at luttaka á fundum hjá felagsskapinum. Í 1901 hevði hon teknað 270 vatnlitsmyndir av soppum, sum eru til skjals á savni.
Hon stríddist nógv fyri at sleppa at geva søgurnar um Petur Kanin út, men ikki fyrr enn í 1902 eydnaðist tað henni, tá var hon 36 ára gomul.
Tilsamans skrivaði Beatrix Potter 23 bøkur.
Útgávur:
2003 Kennir tú Dunnubillu?
2003 Kennir tú kettlingin Frísa?
2003 Kennir tú Petur Kanin?
2003 Kom og spæl Petur Kanin!
2003 Petur Kanin Bókin við putlispølum
2003 Petur Kanin Fingradukkubók
2003 Petur Kanin og litir
2003 Soleiðis eru vit Petur Kanin
2007 Petur Kanin sigur …
2011 Hvat er klokkan, Petur Kanin?
2013 Klemma meg.
2017 Tríggjar lítlar kaninir
Alt um Petur


text:
Tað fjølbroytta skapar felagsskapin og møguleikarnar hjá øllum
Flaggrøða í Fámjin 25. apríl 2018
Gott fundarfólk. Góðu fámjiningar, suðuroyingar, føroyingar, gestir.
Í eyðmýkt takki eg tykkum fyriskiparum fyri boðið at vera her í Fámjin og at røða á flaggdegi okkara.
Tí fáur heiður kann vera størri enn at vera biðin at halda flaggrøðu í Fámjin.
Eini av Føroya fagrastu bygdum. Staðsett undir hægsta fjalli í oynni, Gluggunum – Fjallinum Mikla – og undir Kirkjuvatni. Bard av brimi og tí sterku atlantshavsbylgju úr vestri og prýdd av Ánni Miklu, mølini, høgum bergi og vesturskini. Her rúmast sagnirnar og søgan um dagligt stríð og samskiftið við umheimin uppá gott og ilt.
Hetta pláss er bygt av so mongum hondum, hjørtum og høvdum ígjøgnum meira enn 40 ættarlið.
Heimbygd hjá so mongum merkisfólki. Og heimbygd hjá Merkinum.
Í kirkjuni hongur fyrsta Merkið. Tí hiðani var Jens Oliver Lisberg, sum var ein teirra ungu, ið teknaði Merkið sum útiseti. Og her – júst her – fyri knøppum 99 árum síðani, tók Jens Oliver Merkið heim, og tað veittraði á fyrsta sinni í Føroyum fyri brúðarpari her í bygdini. Vit fara sostatt í ár inn í hundranda árið, síðan Merkið á fyrsta sinni sá dagsins ljós.
Tað er merkisvert at hugsa sær. 99 ár síðani. Ikki untist Jens Oliveri at uppliva, hvønn týdning Merkið fór at fáa, tí bert eitt gott ár eftir veittraðu fløgg í hálvari stong fyri honum.
Tað er merkisvert at hugsa sær, at tað sum fyri 99 árum síðani var ein dreymur í huga og eitt átak hjá ungum fólki í útisetu. Tað sum fyri 99 árum síðani var ein tá ókendur dúkur, sum veittraði í summarlotinum her í Fámjin og fagnaði kærleikanum, vónunum og samanrenningini millum tvey fólk.
Júst tað gjørdist ímyndin, ið kann rúma kærleikanum. Vónunum. Sorgunum. Samleikanum. Og samanrenningini hjá einum heilum fólki. Hjá eini tjóð millum aðrar tjóðir í heiminum.
Eisini er merkisvert at hugsa sær, hvussu nógv stríð og sundurlyndi hevur verið, og hvussu nógv strev og áhaldni frá hugsjónarfólki tað hevur kravt, at flaggið í dag kann vera okkara savningarmerki og tykjast okkum sjálvsagt.
Tað, sum ørfá fólk hildu vera møguligt fyri 99 árum síðani og sum í fleiri áratíggjur spjaddi okkum og sum mong bardust ímóti, er í dag tað, sum savnar okkum mest av øllum.
Hetta, sum einaferð elvdi til samanbrest, varð niðurgjørt og rópt fyri klút ella fjas, er í dag ímyndin av felagsskapi og felagskenslu.
Trupult kann vera at seta orð á, hví Merkið kann vekja so sterkar kenslur í hjørtum og høvdum okkara.
Í summar var eg saman við konuni og øðrum fólki úr Føroyum staddur í Algeria í sambandi við, at U21-manslandsliðið hjá Føroyum í hondbólti hevði leikt seg í endaspælið til heimsmeistaraheitið. Sum var fyrstu ferð eitt føroyskt landslið hevði megnað tað. Í hallunum har leiktu teir millum fremstu hondbóltstjóðir heimsins og framdu framúr avrik. Tá ið Merkið varð borið inn og veittraði í høllini. Tá ið tjóðsangurin varð sungin. Tá ið sangurin hjá Janusi Wiberg Mortensen “Mítt vakra Føroya land” varð spældur og rungaði í høllini undir upphitingini. Og tá ið vilji, felagsskapur og stoltleiki lýsti úr okkara leikarum, so var eg rætt og slætt tikin av fótum av kenslum, og fekk nærum ikki staðið á beinunum.
Somu kenslu hava eg mangan – bæði her heima og uttanlands, tá ið fólk umboða Føroyar undir Merkinum – og vit kenna tað helst øll.
Og er tað ikki tí, at hetta er júst tann kenslan og fatanin, sum Hans Andreas Djurhuus lýsir í sanginum til Merkið:
“Har ið merkini veittra, veittri eisini mítt,
tað ber kvøðu frá landi mínum fagurt og frítt.”
Og er tað ikki av tí sum Christian Matras lýsir í eini av sínum dýrgripsyrkingum:
“Og tíðin hon blásti við gandandi ond,
á lív, ið var livað á bø og við strond.
Ein óskrivað søga, ein orðaleys røða,
um fólkið her livdi, skapaði tjóð.”
At Merkið ímyndar tað ófatiliga, dagliga bragd, at tað hevur eydnast gjøgnum meira enn 40 ættarlið at yvirliva, liva og skapa tjóð – her mitt í sjónum, á hesum klettum í miðjum Atlantshavi. Ímóti øllum forsagnum hava vit megnað at skapa tjóð og mál og mentan. Búskap og vinnu og felagsskap. At vit hava megnað at nútímansgjørt okkum og skapt nýtt – og at traðka út millum heimsins tjóðir.
Og at okkara merki kann veittra millum hini – hóast vit enn ikki hava rokkið á mál enn, sum ein fult sjálvstøðug og javnsett tjóð í heiminum.
Okkara kendi landafrøðingur, tvøramaðurin Hans Holm, sigst einaferð at hava verið spurdur, um nakað annað pláss í heiminum líkist Føroyum frá náttúrunnar hond. Hann segði seg fara at kanna málið. Og tá ið hann vendi aftur, hevði hann hesa niðurstøðu: Tað er trý onnur pláss í heiminum, sum líkjast akkurát Føroyum. Við umstøðum, landslagi, veðurlagi, streymi, hita o.s.fr. Tað er bert ein munur millum hesi pláss og Føroyar: Í Føroyum býr fólk!
Og ja, sanniliga býr fólk í Føroyum. Og her kunnu og skulu búgva fólk í Føroyum í ókomin ættarlið.
Tað hendir ikki av sær sjálvum. Tað hendir bert, um vit áhaldandi skapa tjóð og meining og samfelag og virðir, beint her, sum vit eru. Og at vit støðugt gera hetta landið til okkara heim.
Hetta er tað, ið Merkið í mínum hjarta og høvdi umboðar. Ein felagsskap, ið sjálvsagt er og skal vera samansettur av ymisleika og fjølbroytni, og av áhaldandi ósemjum um hugsjónir og val og virðir í einum landi. Men Merkið verður vundið upp um tað og hýsir tí øllum.
Merkið verður fyri hvørt ættarlið ímynd av og løtt við teimum virðum, vónum, hugmyndum og teirri søgu, ið vit leggja í okkara felagsskap.
Og Merkið savnar tann fjølbroytta og samansetta samleika, ið vit errin vilja sýna øllum heiminum, tá ið okkara mentafólk, listafólk, ítróttafólk, vinnufólk, felagsskapir og einstaklingar ganga út í heimsins vindar og knýta bond og samstørv.
Á sama hátt skal okkara merki veittra millum hini – í einum fjølbroyttum felagsskapi millum heimsins lond og tjóðir.
Tað er serstakliga umráðandi, at vit halda okkum hetta fyri eygað. At vit eru javnsett, bæði sum tjóðir í heiminum og millum fólkið í londunum.
Tí vit vita eisini, at fløgg og útihýsandi felagskensla kunnu verða nýtt til at kúga onnur. Hetta hevur sanniliga myndað heimsins søgu. Og ger tað enn. At vit halda okkara frælsi og virkismøguleikar skulu byggjast á at taka frá øðrum ella útihýsa onnur. Undir slíkum bardaga, har summi fløgg ímyndaðu kúgan, kríggj og ræðuleikar, varð okkara merki viðurkent av bretum.
Og framvegis er haturstala, kúgan og hóttan um kríggj og álop, áleikandi hóttan móti heimsins tjóðum og fólki. Og framvegis eru tjóðir, ið halda seg vera hevjaðar yvir aðrar og búskapur og býti av virðum, ið verða grundað á, at frælsi hjá einum skal byggjast á at taka frælsi og møguleikar frá øðrum.
Slíkt má Merkið og føroysk tjóðskaparkensla og tjóðskaparrørsla ongantíð byggjast á.
Hinvegin hevur føroyska tjóðskaparrørslan bygt á og eigur altíð at byggjast á hugsanina um javnvirði og fjølbroytni og ymisleika – og at tað er hetta, sum skapar felagsskapin og framburðin og møguleikarnar hjá øllum.
Okkara framstig eru altíð hend, tá ið vit saman hava sæð virðið í okkara egna. At virða egið tilfeingi og at fáa tað besta og mesta burtur úr tí. At hjúkla um tað. At fáa tað at næla og grógva úr teimum virðum, ið vit eiga saman. Tað hevur bygt hetta landið.
Hetta landið, sum við fólki, oyggjum, mentan, bygdum, býum, sjógvi, náttúru undirgrund, lofti og virðum er millum ríkastu og mest livandi tilfeingisdeplar á jarðarknøttinum. Hendan tjóðin sum hevur allar møguleikar at taka frælsið og mennast á jøvnum føti í samstarvi við aðrar tjóðir í heiminum.
Og sum hevur allar fortreytir fyri at skipa seg við veruligum fólkaræði og samhaldsfesti, ið skapar somu møguleikar og frælsi hjá øllum at velja, virka og verða vird – uttan mun til, hvussu, hvar og við hvørjum møguleikum, vit eru fødd inn í hendan heim og hvussu lagnan hevur lagað seg, og hvussu vit hava valt at skapa okkara lív og virki. Og hvar í landinum, vit búgva.
Øll tey stóru framstigini, sum eru hend í føroyska samfelagnum, og sum hava gjørt, at vit hava nútímansgjørt samfelagið, eru komin, tí vit hava bygt á at verða javnsett og hava barst fyri at binda okkum saman og fáa beinleiðis altjóða samband og samstarv, sum fólk, lokalsamfeløg, einstaklingar og tjóð.
Og her hava vit avbjóðingarnar í dag. Tað gongur á mongum mótum væl í Føroyum í dag. Vit fjølgast í Føroyum, nógvir og nýggir møguleikar verða skaptir og lata seg upp. Men ikki allastaðni í Føroyum.
Okkara tjóð skal skapast á fjølbroytni og ymisleika, og at tað er møguligt at liva eitt gott og nútímans lív í øllum plássum í landinum og at skapa og fáa lut í landsins virðum.
Tí má landið sjálvsagt samanbindast og møguleikar og virðir býtast javnari, eins og tit kenna tørvin á so stóran her suðuri. Og heilt serstøk átøk mugu gerast til tess at hava einar fjølbroyttar Føroyar við tí ríku mentan og møguleikum og virðum, sum liggja í hvørjari oyggj, á hvørjum plássi, býi og bygd.
Hetta verður eitt høvuðsmál í komandi tíðum.
Og sjálvandi ber tað til. Og tað fer at bera til.
Seinastu øldirnar í heimssøguni hava í stóran mun snúð seg um vald í tí stóra. Í nøgdini. Har tað at leggja lond og tilfeingi undir seg. At ovtroyta náttúruna. Har nøgdin og vavið á landaøkið og marknaðum og hermegi hava avgjørt virðini og valdið. Har alt trunkast saman í metropolum.
Síðani ídnaðarkollveltingina, hevur tað eisini verið øldin hjá mongdini og burturkastinum av øllum tí, sum vit framleiða.
Tann komandi øldin og øldirnar, ið koma, mugu gerast øldirnar hjá dygdini og góðskuni í sjálvt tí smæsta lutinum – og hjá tí, sum áður varð blakað burtur ella hildið vera virðisleyst. Bæði í menniskjaligum og øðrum tilfeingi.
Og hetta eigur at skapa okkum nýggjar møguleikar í Føroyum. Tí vit vita, at hetta er fortreytin fyri at liva og mennast her.
Mín vón skal vera, at nú Merkið skjótt fer um øldina, fer tað komandi øldirnar at veittra fyri einum fjølbroyttum, samanbundnum, samhaldsføstum og frælsum Føroyum.


text:
Okkara søga
P/F Elektron varð stovnað tann 9. september í 1965 av Føroya Banka, Tryggingarsambandinum, Føroya Sparikassa og Sjóvinnubankanum. Tað var stjórin í Føroya Banka Sv. Aa. Nonnegaard-Pedersen, sum kom við hugskotinum at stovna eina KT-fyritøku, ið kundi røkja bókhaldsuppgávur fyri bæði stovnararnar og onnur viðskiftafólk.
Elektron var sostatt ein av fyrstu KT-fyritøkunum í norðanlondum.
Elektron var stovnað við einum partapeningi uppá 400.000 kr. Hesin partapeningur er síðani víðkaður fleiri ferðir og er ídag 6.702.000 kr. Eigarskarin er eisini broyttur soleiðis, at nú eru eigararnir: BankNordik, Betri Banki, Føroya Landstýri, Norðoya Sparikassi og Suðuroyar Sparikassi.
Í sjeytiárunum fekk Elektron nógvar vinnufyritøkur sum kundar. Eitt skifti vóru tað fleiri enn 100 fyritøkur, sum fingu síni bókhald elektroniskt viðgjørd á Elektron. Fyrst í áttatiárunum var farið undir at menna skattaskipanina, sum var verksett í 1984. Tá vit koma inn í nítiárini og internetið sær dagsins ljós, broytast KT-tænasturnar og krøvini til skipanir nógv og tað setti heilt onnur krøv til virkið.


text:
Orð: Líggjas á Váli
Lag: Knut Røhr-Staff
1. So langt, eg kann minnast, so havi eg hoyrt
um náði og frelsu og frið,
um Gud, sum sín Son gav í okkara stað
og altíð er við vára lið.
So nógv, sum eg hoyrdi, so helt eg tó tað,
at hetta var ei fyri meg,
at hetta galt onnur, sum livdu í synd
og tí máttu umvenda seg.
2. Men tøkk fái Gud, at ein dagur upp rann,
tá hann vildi vísa mær tað,
at leiðin, eg gekk, var ein undirgangsleið
og bar mót fortaping ein dag.
Hann vísti mær tá út á Golgata heyg,
hvør søt var tann sjónin at sjá:
Guds Sonur hekk har undir mínari synd,
øll skuldin varð út strikað tá.
3. Eg fell har á knæ, og mín tunga varð loyst,
eg tilbað mín Harra og Gud,
sum strítt hevði stríðið og tikið mítt pláss,
og frelsan har fall mær í lut.
Mong ár eru liðin, men vitna eg skal,
at hann er mín klettur, mín borg,
hann leiðir, hann fylgir, hann varðar mín fót,
ein vinur í gleði og sorg.
4. Hvør signað at vita, at leiðin nú ber
mót lívsins, tí æviga stað;
øll tey, sum í trúgv hava litið á hann,
har frelst skulu standa ein dag.
Mín vinur, sum enn stendur ivandi her,
tær tørvar eitt einasta stig,
tak móti Guds Soni, kom lít á hans blóð,
hann gevur tær frelsu og frið.


text:
Djór í bili
Djór skulu, eins og folk, verða tryggjað, tá tey eru í bili. Ein leysur hundur, sum vigar 20 kilo, verður sendur fram við eini megi samsvarandi 786 kilo, tá ein bilur bráðsteðgar við 50 km/t. Tað kann kosta lív – bæði hjá hundi og ferðafólki.
Stórir hundar eiga at verða tryggjaðir í egnum flutningsbúri, sum stendur inn móti baksetrinum í viðførisrúminum. Stendur búrið á baksetrinum, skal tað vera væl fest.
Onnur djór í búri eiga eisini at vera í viðførisrúminum, har tey skulu setast so langt inn móti baksetrinum, sum til ber. Nýt ikki búr, sum legst saman, tí tey eru ikki trygg í samanstoyti.
Lítlir hundar og onnur djór í lítlum búri kunnu setast á gólvið framman fyri eitt av setrunum.


text:
Vanlukkur hjá eldri
Kanningar í grannalondum vísa, at eldri bilførarar sum heild eru lóglýdnari enn teir yngru, so hóast fleiri eldri bilførarar helst verða í framtíðini, er eingin orsøk at síggja fyri sær eina ræðumynd við fleiri ferðsluvanlukkum orsakað av gomlum.
Kanningar vísa eisini, at orsakirnar til vanlukkur hjá eldri bilførarum ofta eru tær somu:
- Vanlukkur í krossvegum ella við skeivari staðseting í farbreyt
- Brot á víki- ella steðgiskyldu
- Mismeting av ferð ella frástøðu
- Bilførarin hyggur ikki nóg væl fyri sær
- Bilførarin reagerar ov seint
- Vantandi viti hjá tí eldra. Viðkomandi er vorðin ússalig/ur í bilinum ella á annan hátt viknað/ur kropsliga ella sálarliga.
Eldri fólk fáa harumframt ofta álvarsligari mein, eru tey partur av eini ferðsluvanlukku, m.a. tí tey eru serliga viðbrekin.


text:
Grannskoðan
Roknskaparfelagið hevur hollar royndir innan grannskoðan á høgum støði, og veita vit grannskoðan til smápartafeløg, partafeløg, íverksetarafeløg, ítrottafeløg, áhugafeløg, grunnar og onnur.
Harumfram veita vit aðrar grannskoðanartænastur, eitt nú víðkaða gjøgnumgongd og review av roknskapum og perioduroknskapum, skattafría umskipan frá Fa. til Sp/f, stovnan og avtøku av feløgum og annað.
Við eini grannskoðanarátekning frá Roknskaparfelagnum tryggjar tú tær eitt høgt fakligt støði.
Bókhald
Roknskaparfelagið hevur drúgvar royndir við at umsita bókhald fyri feløg í nærum øllum vinnugreinum. Vit føra dagliga bókhaldið, avstemma debitorar og kreditorar, avstemma og avgreiða MVG, umframt ráðgeving til dagliga raksturin hjá felagnum, um tørvur skuldi verði á tí. Tá vit føra bókhald fyri okkara kundar, tryggja vit eitt høgt fakligt støði í bókhaldinum og at felagið heldur ásettar reglur og vegleiðingar til bókhaldstilfar.
Lat okkum gera tað, sum vit duga, so tú kanst savna teg um at reka tína fyritøku.
Skattaráðgeving
Roknskaparfelagið veitir ráðgeving innan skatt bæði til virkir og privat.
Vit ráðgeva feløgum í skattligum avleiðingum av keyp og sølu av bygningum, feløgum, virðisbrøvum, umskipan, ættarliðsskifti v.m.
Vit ráðgeva persónum við skattskyldugu inntøkunum tá tey arbeiða uttanlanda, viðgera skattligu avleiðingarnar av fríum ágóðum og vit hava holla vitan um persónsskatt í Føroyum.
Ráðgeving innan vinnu
Harumframt veita við ráðgeving innan flest øll vinnulig økir:
- Stovna felag (ÍVF, Sp/f ella P/F)
- Rakstrar-, fíggjar og peningastreymsætlanir
- Leiðslu- og fíggjarráðgeving
- Keyp og søla av virksemi og feløgum v.m.
- Uppathald, konkurs og uppgerð av feløgum og virksemi
- Samanlegging og kloyving av feløgum
- Onnur vinnulig ráðgeving og hjálp
FAS
Roknskaparfelagið hevur drúgvar royndir við at grannskoða og føra bókhald fyri feløg í FAS skipanini. Vit hjálpa okkara kundum við ásettu krøvunum til umsiting og grannskoðan í Føroyum og eru ein sterkur samstarvsfelagi í dagliga rakstrinum hjá okkara kundum.


text:
Virðisgrundarlag
Virðisgrundarlag Skúlans á Fløtum byggir á víðskygni og fjølbroytni við denti á fakliga styrki og kreativu-/musisku lærugreinirnar.
Endamál skúlans er á kristnum grundarlagi við virðing fyri ymiskleikanum at uppala næmingarnar til sosialt medvitandi, sjálvstøðugt hugsandi, tolsom og virkisfús menniskju, har øll verða sædd, hoyrd og viðurkend.
Øll luttaka virkið og samvitskufult í einum jaligum skúlaumhvørvi við best møguligu lærutilgongd fyri eyga hjá hvørjum einstøkum næmingi.
Næmingartalið
1. sep. 2016 í Skúlanum á Fløtum, sum enn heldur til ymsastaðni í høvuðsstaðnum, er 775. Harav eru 2 næmingar í Eindini á Dímun og 31 næmingar í Sertilboðnum 4-10 í Eindini á Landavegnum.


text:
Japan
Japan er eitt oyggjaland eystan fyri meginlandið í Ásia. Á japanskum eitur landið Nihon ella Nippon. Tekinini, ið vera nýtt í navninum Japan á japanskum merkja sól og rót, og tí verður Japan stundum nevnt sólarrisins land. Japan er um somu stødd sum Finnland, men hevur 126 mió. íbúgvar. Høvuðsstaður Japans, Tokyo (japanskt: 東京都), er staddur á størsti oynni, Honshū. Japanska flaggið er hvítt við einum eyðkendum reyðum sirkli í miðjuni. Tað verður nevnt, at Japan er landið við tí rísandi sólini og at tað er hetta, flaggið skal ímynda.
Innihaldsyvirlit
Landafrøði[rætta | rætta wikitekst]
Japan er eitt oyggjaland við 6.852 oyggjum, har fýra tær størstu eru Honshū, Hokkaidō, Kyūshū og Shikoku. Innan fyri oyggjarnar eru stór høv: Okhotskarhavið, Japanshavið og Eysturkinahavið. Meiri enn tríggir fjórðingar av landinum er bergligt fjallalendi. Japan liggur í einum jarðfrøðiligum virknum øki og tí er jarðskjálvti eitt vanligt fyribrigdi. Til dømis, so er størsta fjall í Japan 3.776 m høgt, Fujiyama, eitt sovandi gosfjall. Siðstu ferð tað goysti var í 1707. Harðir jarðskálvtar, tá hús rapa og brýr, vegir og jarnbreytir fara í sor, kunna eisini koma fyri og í 1995 var ein tílíkur harður jarðskjálvti í havnabýnum, Kobe; yvir 5.000 fólk lóu eftirá. Fujiyama er óføra vakurt fjall, og japanesarar meta tað sum teirra heilaga fjall. Túsundtals fólk hava í øldir á hvørjum ári gingið niðan á fjallið at fáa sær sálarstyrk. Nú hava menn lagt veg niðaná, so nú streyma ferðafólkini niðan at síggja niður í tað víða gosopið og at njóta ta frísku luftina og tað vakra útsýnið, sum har eru.
Japanska veðulagið er ymiskt. Í syðri oyggjunum er lýtt alt árið, men longur norður tú kemur, kaldari gerst tað. Nógvur kavi legst á fjøllini fyri norðan um veturin.
Politikkur[rætta | rætta wikitekst]
Sum eitt í høvuðsheitum konservativt land hevur Japan deyðadóm. Í september 2008 vórðu tríggir menn avrættaðir í Japan, og hetta merkir, at 13 fólk eru avrættað í Japan í 2008, og í minsta lagi 102 fangar eru í deyðskliva.
Í 2009 vann vistravendi flokkurin "Democratic Party Of Japan", stytt til DPJ, (japanskt: 民主党, Minshutō), valið í Japan og fekk tá stjórnarvaldið. Høgravendi flokkurin "Liberal Democratic Party", stytt til LDP, (japanskt: 自由民主党, Jiyū-Minshutō), misti stjórnarvaldið eftir at havt tað í 54 ár.
Hvalaveiði[rætta | rætta wikitekst]
Japanar veiða vanliga fleiri hundrað hval árliga við Antarktis til vísindalig endamál, men Greenpeace, Sea Shepherd og aðrir felagsskapir hava mótmælt veiðini, sum tey siga vera óneyðuga. Japan hevur veitt stórhval í Suðuríshavinum í eini 25 ár; alment hava japanar sagt, at talan var um "veiði við vísindaligum endamáli", men hesa frágreiðingina góðtók Altjóða Dómstólurin í Haag ikki í 2014. Síðani 1987 hava japanar veitt hval í Suðuríshavinum við vísindaligum endamáli, men fleiri halda, at tað við vísindini er bara ein umbering fyri at sleppa at veiða hval við vinnuligum endamáli. Tað er Avstralia, sum hevur stevnt Japan fyri dómstólin í apríl 2014 við kravi um, at japanska stórhvalaveiðan í Suðuríshavinum verður dømd ólóglig. Málið snýr seg bara um ta japonsku stórhvalaveiðina í Suðuríshavinum, har japanar plaga at veiða umleið 1000 hvalir um árið. Tað merkir, at úrskurðurin hjá dómstólinum hevur onga ávirkan á ta japonsku hvalaveiðina har norðuri í Kyrrahavinum ella í japonskum sjógvi. Tí hava myndugleikarnir í Tokyo boðað frá í apríl 2014, at øll loyvini at veiða hval har suðuri eru tikin aftur. Hinvegin ætla japanar at halda fram at veiða hval har norðuri í Kyrrahavinum og fram við landi [1].
Búskapur[rætta | rætta wikitekst]
Japan er ein av heimsins størstu búskapum og er limur í G7, sum er; sjey teir størstu búskapirnir í heiminum. Høvuðsstaðurin Tokyo hevur ein av teimum størstu virðisbrævamarknaðunum í heiminum. Japan er eisini ein tann týdningarmesta fiskivinnutjóðin í heiminum.
Útflutningur[rætta | rætta wikitekst]
Japan er ikki nakrar stórur marknaður fyri føroyskan útflutning. Nakað verður útflutt av millum annað frystum laksi, men talan er um smærri nøgdir. Men talan er um ein stóran marknað í heimshøpi, og verður hann órógvaður kann tað hava víðfevndar avleiðingar, sum eisini kunnu raka føroyskan fiskaútflutning. M.a. Noreg flytir stórar nøgdir av laksi til Japan, og sleppur tann vøran ikki fram, skal hon finna aðrar marknaðir.
Keisarin[rætta | rætta wikitekst]
Elsta trúnarvingakeisaraveldi er í Japan. Upprunaliga úr 7. øld f.Kr. Flestu japanarar virdu keisaran sum gud, og tí hevði hann stórt vald. Men eftir seinna heimsbardaga, tá Japan tapti og mátti gevi seg yvir, noyddist keisarin at siga alt politiskt vald frá sær.
Akihito keisari er 125. trúnarvingin í somu ætt.
Fólkið[rætta | rætta wikitekst]
Miðallivialdurin í Japan, har áleið 127 milliónir búgva, er ímillum teir hægstu í øllum heiminum. Kvinnurnar gerast í miðal 86 ár og menninir 79 ár. Seinastu seks árini er talið av japanarum, ið eru farnir um tey 100 árini, tvífaldað og eru teir nú tilsamans 36.000 í talið. ST væntar, at yvir ein millión japanarar verða yvir 100 ára gamlir í 2050.
Sumo-glíming er ógvuliga væl umtókt ítrótt í Japan.
Mentan[rætta | rætta wikitekst]
Frá fyrst í 17. øld til miðskeiðis í 19. øld hevði Japan lítið samband við umheimin. Tað gav japanarum høvi til at menna nýggjar listagreinir, sum lýstu gerandislív, vælferð, átrúnaðir (buddismu og shintoismu) og náttúrufatan teirra.
Í nýggju dukkusjónleikaralistini "bunraku" rørdu dukkurnar seg so nettliga og væl, at áskoðararnir næstan hildu, at tær vóru livandi. Ímillum aðrar nýggjar listagreinir var eisini "kabuki"-sjónleikur. Tað vóru sangleikir, leiktir í litføgrum búnum, sum viðgjørdu/umrøddu núlig evni í samfelagnum ella søguligar hendingar. Síðla í 17. øld fóru japanar at gera træskurðarprent og at mála málningar. Summi prent vóru endurgerðir av gomlum listaverkum, onnur vóru livandi myndir úr gerandislívi. Tey vórðu nevnd "ukiyo-ye". Nøkur ukiyo-ye-listafólk, sum til t.d. Katsushika Hokusai (1760 - 1849), eru vorðin heimsgitin.
Japanar vístu hugsan sína um náttúruna og vakurleika hennara á mangan hátt. Ein háttur var "bonsai"-listin, pottaplanting, har ávís træsløg vórðu gróðursett í pottar og røkt soleiðis, at tey líktust vanligum trøum. Sum fráleið fingu teir tey at vaksa bæði innandura og uttandura. Nú á døgum hava mong fólk um allan heim bonsai-trø.
Kenda prentið hjá Hokusai "Í einum aldudali úti fyri strondini í Kanagawa" úr røðini "Tríatiseks útsýni at Fujifjalli", er úr 1830-árunum. Tað setur máttloysi menniskjans upp ímóti náttúrunnar ófatiligu megi og vísir skip og manningar verða tveitt í kring í øgiligum sjógvi.
Tey, sum hoyra til shintontrúnna, ið er ein av størstu átrúnaðunum í Japan, halda Fujifjallið (Fujiyama) verða heilagt. Fleiri túsund pílagrímar fara tungu leiðina upp á fjallið hvørt ár at vitja shintoheilgidómin, sum er á hægst á fjallinum. Fujiyama verur mett at vera tjóðarmerki landsins og tí hava mangir japanar mynd ella málning av Fujiyama uppi á bróstinum í húsum sínum.
Japanar fara í kimino (merkir "klæði") høgtíðardagar og aðrar hátíðarligar løtur. Kimino er síðermd kápa við breiðum belti um miðjuna. Hann er vovin úr silki, bummull ella ull. Mangir silkikiminoar eru litfagrir og vakurt baldýraðir.
Sí eisini[rætta | rætta wikitekst]
Keldur[rætta | rætta wikitekst]


text:
Rakel Helmsdal, rithøvundur v.m.
Hevur útgivið 19 bøkur – skaldsøgur, stuttsøgur, ævintýr, sjónleikir og myndabøkur, bæði fyri børn, ung og vaksin. Serliga er hon kend fyri bøkurnar um skrímslini, sum hon skrivar saman við svenskum og íslendskum høvundum og sum eru umsettar og útgivnar á 15 málum kring allan heimin.
Hon hevur havt skeið í skriving síðani 1996. Hetta hava verið bæði longri grundskeið í kreativari skriving og styttri konsentreraðar høvunda-verkstovur. Hon hevur undirvíst fólk í øllum aldrum og samfelagsbólkum.
Rakel Helmsdal er multilistafólk sum hevur egið marionettleikhús, Karavella Marionett-Teatur, sniðgevur bæði øllum í leikhúsi sínum og fæst við aðra list. Hon er eisini verkætlanarleiðari á ymsum stórum verkætlanum fyri ungdómsmentan t.d. Ung í Føroyum.
Hon er í arbeiðsbólkinum fyri Listaskúla Føroya.
Samband:
tlf. 216596
t-postur: rakel(kurla)helmsdal.fo
Heimasíða: www.rakelhelmsdal.info


text:
Samlaði útflutningurin fyrsta ársfjórðing í ár var 2,2 mia. kr. Tað eru 250 mió. kr. meir enn í fjør.
Tað eru serliga uppsjóvarsløgini makrelur og sild, sum vit hava útflutt meir av. Ávikavist 405 og 180 mió. kr. í ár, móti 243 og 60 mió. í fjør. Eisini í nøgd er talan um vøkstur av hesum fiskasløgum. Fyri svartkjaftin er minni útflutt, bæði í nøgd og virði.
Útflutningurin av laksi er vaksin í virði, meðan nøgdin er minkað nakað.
Størsta minkingin er í bólkinum fiskaúrdráttir, og har er tað serliga útflutningurin av fiskamjøli, sum er minkaður.
Útgreinað og dagførd hagtøl um útflutningin eru at finna í hagtalsgrunninum her.


text:
Innan film er ein serlig listarlig sjangra, ið rópast zombie filmur, sum er ræðufilmur, har tey deyðu verða livandi. Umframt at verða greiður ræðufilmur, hevur zombie filmur ofta ein satiriskan tóna, ið vil sipa til og kommentera dagsins samfelag.
Hóast sjangran er eldri, verður sagt, at tað var leikstjórin George A. Romero, ið grundaði hana við filminum Night of the Living Dead í 1968.
Í gjár doyði Romero, 77 ára gamal av krabba í lungunum. Hann var føddur í New York og doyði í Ontario í Kanada, har hann livdi og arbeiddi. Pápin var av Kuba og mamman úr Litava.
Romero vann 13 filmsvirðislønir. Í fimm førum varð hann eisini skotin upp at vinna, men uttan úrslit. Kendasta filmstevna av hesum fimm var hin árliga í Venezia, har Romero varð skotin upp at vinna Gyltu Leyvuna fyri filmin Survival of the Dead (2009).
Í ensk-føroysku orðabókini hjá Sprotanum stendur um fyribrigdið zombie, at tað er knýtt at fólkatrúgv, og merkir "ein uppvakningur, ein sombi, ið er lík, sum er fingið til lívs aftur við gandi."
Í Føroyum hevur Jónfinn Stenberg í nøkur ár arbeitt við einum zombie filmi í spælifilmslongd, sum er tikin í Havnargøtum við hópin av zombie statistum.
Niðanfyri er Jónfinn avmyndaður tá hann saman við Jóanesi Lamhauge vann áskoðaravirðislønina hjá Tórshavnar kommunu fyri stuttfilmin Tunnan á Geytatiltakinum í Norðurlandahúsinum í 2015. Á seinnu myndini niðanfyri filmar Jónfinn í apríl í ár fyri Dagmar Joensen-Næs í Skjólinum hjá Bláa Krossi í Havn, har Tummas Jákup Thomsen var evnið.


text:
Er talan um CTD-sjúkuna. slepst neyvan undan at hugsa um týska barnalæknan Ulriku Steuerwald, sum eitt skifti arbeiddi sum barnalækni a Landssjúkrahúsinum. Hon hevði frammanundan arbeitt á eini barnadeild í Týsklandi og hevði serliga lagt seg eftir at kanna ymisk fyribrigdi í sambandi við stoffskiftissjúkur. Hesin førleiki hennara skuldi seinri vísa seg at gerast eitt frambrot í Føroyum.
Trýst á leinkjuna niðanfyri, fyri at lesa alla greinina sum pdf.
Viðheftir pdf fílar:
vil_fegin_halda_fram_i_stridnum_moti_CTD.pdf


text:
Hvonnliðið hjá VÍF hevur higartil staðið seg best í FM-kappingini. Kvinnurnar hava bara tapt 1 stig. Av hinum báðum oddaliðunum hevur VB tapt 3 stig og Kyndil 4 stig. Sunnudagin spældi VÍF móti StÍF og legði 2 stig afturat hugaligu stigatalvuni við einum 27-17 sigri. Støðan var 18-8 í steðginum. Venjararnir hava helst hildið, at óneyðugt er at vinnan við 20 málum og lótu í seinna hálvleiki tær ungu á liðnum sleppa at royna seg. StÍF hevur eitt ungt lið og spældi við longum álopum og ikki nógvari ferð. Tær ungu hjá VÍF hildu fast, hóast tær gjørdu onkrar tekniskar feilir.
Tað góða við einum slíkum dysti er, at so at siga allar koma á máltalvuna. Og nú fleiri dystir eru fyri stavn, er tað gott, at tær royndu kunnu hvíla innímillum, so tær eru klárar til komandi dystir. Samanlagt hevur VÍF eitt rættiliga gott kvinnulið, sum hevur staðið sína roynd í dystum móti Kyndil og VB. Leikararnir duga at finna nógvar kreativar loysnir og har eru nógvir streingir at spæla uppá.
Mikukvøldið spælir VÍF móti Neistanum í Vestmanna. Neistin hevur ikki staðið seg væl í teimum seinastu dystunum, men tað var júst í dystinum í Havn móti Neistanum, at vit mistu tað eina stigið. Tí mugu okkara kvinnur hava allar antennur úti og ikki helma í eitt einasta sekund. Orkuna hava tit, tað vita vit.
StÍF-VÍF 17-27
Kristina Griksaite, Lív Ingdorsdóttir, Tóra Seloy 2, Agnas Olsen 4, Liljan Djurhuus 3, Ingibjørg Olsen 1, Marianna H. Jacobsen 4, Durita C. Jojic 4, Randi Virgarsdóttir 2, Sarah Bank Bjerg 1, Kathe Frederiksen 2, Jórunn Gudmundsen og Heidi Maria Akselsen 4.


text:
Jan Müller
23.01.2018 - 17:39
Tann 4. januar 2018 skipaði Jarðfeingi fyri tiltaki fyri lærarum í fólkaskúlum og miðnámsskúlum um møguleikar hjá skúlum í Edu-Arctic-verkætlanini.
Eini 25 lærarar úr m.a. Havnini, Klaksvík, Kambsdali og Runavík tóku lut í tiltakinum. Edu-Arctic bjóðar fyrilestrar á alnótini um hópin av vísindaligum evnum. Í tann mun, at føroyskir skúlar ynskja at brúka hetta tilboð, ber til at halda nakrar av hesum fyrilestrum á føroyskum.
Edu-Arctic-verkætlanin bjóðar eisini skúlaungdómum at luttaka í kapping um vísindaliga ella innovativa verkætlan. Føroysk ung hava á henda hátt møguleika at kappast á jøvnum føti við ung úr øllum Evropa. Vinningurin er ein 14 daga rannsóknarferð til Svalbard ella Norðurnoregs í summar.
Seinasta freist at lata inn tann fyrsta samandráttin til verkætlanina var fríggjadagin 19. Januar, og fleiri føroyskir skúlar luttaka nú í kappingini saman við meira enn 150 skúlum í Evropa.
Edu-Arctic er ein ES-verkætlan, sum Jarðfeingi luttekur í, og sum heldur fram til apríl 2019. Les meir um verkætlaninaher.
Kelda jf.fo


text:
Music Road Pilot og Uni á Country & Blues festivalin
Mentan01-01-2017 - 21:54 - Jóanis Albert Nielsen
Sørvágs Country & Blues Festivalur 2017 verður í døgunum 08. og 10. juni á Dungasandi.
Í dag eru tvey tey fyrstu nøvnini avdúkaði.
Tað føroyska navni er ongin annar enn ein tann mest umtókti blusarin í Føroyum, Uni Debess. Hann hevur spælt á festivalinum fyrr, og hevur havt ómetaliga góðar løtur á pallinum í Sørvági.
Tað útlendska navni er Music Road Pilots úr Hollandi. Teir spæla modernaðan country rock/pop tónleik. Ì Nashville 2016 vóru teir nomnieraðir til at gerast besti bólkur í heiminum, innan fyri nýmótans country.
Leggjast kann afturat at prísurin á atgongumerkjunum hækkar í morgin 2/1-2017.


text:
Orð og lag: Aage Samuelsen
Týtt: Kajfinn Hammer
1. Eg av Guð’ varð endurføddur,
á, hvat undur stórt tað var,
Hann er mín og nú eg hoyri Honum til.
Óndar maktir máttu víkja, men tað skilur ikki tú,
hetta undur fer upp um alt vit og skil.
Niðurlag: Ei er tað løgið, at ein lovsangur nú fyllir mína sál,
Guð Hann gav mær henda sangin,
gav mær Himmalin sum mál.
Hart eg rópi: Abba Faðir, tí at Hann mín arvur er!
Á, hvør náði, at Hann frelsti mína sál.
2. Gamli Ádam kemur til mín við sínum
kenda ‘neyðars eg’,
vísir mær hvørt fall og lógarinnar krøv.
Men eg honum burtur vísi, ei hans snildi vikar meg,
tí mín synd varð tváað av í dópsins grøv.
3. Hon er smøl hin leið, eg gangi,
hon ber niður, hon ber upp,
men eg veit, eg málið náa skal ein dag.
Hóast falskir brøður særa, er mítt hjarta fylt við frið,
halleluja, ein dag enda tekur tað.
4. Nú eg glaður Guði prísi, tí mítt eitt og alt Hann er,
eingin Himmalarvin frá mær taka kann.
Hann í vínhúsið meg leiddi og við gleði salvar meg,
eingin makt frá Honum nú meg skilja kann.
5. Tú, sum kennir teg so sviknan,
sum so veikur, sjúkur er’,
tú skalt vita, at Hann kæran hevur teg.
Hann so fegin tær vil hjálpa, lekja tað sum brotið er,
so tú syngja kanst á sigursongsins veg


text:
Heri Simonsen 25.05.2017 (20:35)
Bjartalíð: Eitt sindur misvísandi úrslit
TRÝST á PÍLIN undir MYNDINI, og hoyr samrøðuna Hilmar Jan Hansen gjørdi beinleiðis á Rás2 við Jóannes Bjartalíð aftaná Jóannes saman við liðfeløgunum í KÍ hevði tapt 0-3 ímóti NSÍ við Løkin í Runavík í seinnu hálvfinaluni í kappingini um løgmanssteypið. NSÍ vann samanlagt 5-2.
Jóannes Bjartalíð heldur, at leikliga trýsti KÍ heimaliðið í botn allan dystin. Hann heldur, at úrslitið er eitt sindur misvísandi.
Hann staðfestir, at tað gjørdi arbeiðssetningin væl tyngri tá NSÍ skoraði til 1-0 uppá einasta málmøguleikan heimaliðið hevði í fyrra hálvleiki. Tá mátti KÍ fram at skora tvey mál, og tað eydnaðist NSÍ at skora tvey mál uppá mótálop.
Jóannes Bjartalíð slær fast, at teir í KÍ ætla sær uppá hestin aftur beinavegin, og nú verður alt fokusið uppá effodeildina.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
« Aftur til yvirlit
It's a Beautiful Life - IRODORI
Japanskt filmsmaraton
Leikstjóri: Osamu Minorikawa
Tíðirnar eru harðar fyri tey eldru, sum búgva í Kamikatsu, ein lítil fjallabýur í Shihoku.
Íbúgvaratalið fellur stigvíst, og næstan eingi ung fólk eru eftir, og verður tað meiri og meiri torføt at fáa endarnara at røkka saman. Men tá ið ein bólkur av fólki úr býnum, faá ein sera ókonventionellan tanka fyri handli, hendir nakað. Við støði í eini sannari søgu og eitt everskalítið verk, sum nú er eitt virki í multimílliónunum.
Við enskum undirtekstum


text:
Líknandi greinar
Fiskimaðurin niður á 400.000 í inntøku.
Nú er alt vent á høvdið. Landsstýrismaðurin, sum við lóggávu skuldi frítaka fiskimenn fyri at gjalda fyri uppboðssøluna, gevur nú reiðarunum skuldina fyri, at manningarnar fáa stóran lønarmiss. Provokatión rópar landsstýrismaðurin tað. Teir øsa manningarnar, sigur hann. Ógvusligi lønarniðurskurðurin hjá fiskimonnum órógvar ikki landsstýrismannin. “Tað er óneyðugt at fáa stríð um”, sum hann málber seg. Les meira…
Nýrasteinur og urologi
Í avgjørdum vanda fyri at vera kallaður grenj av summum tykkara, ið lesa henda stubban, loyvi eg mær, hóast tað, at seta spurnartekin við enn ein part av sjúkrahúsverkinum, har eg eri sannførdur um at okkurt er spinnandi galið við raðfestingum og skipan av økinum. Skal siga, at eg kendi ikki til konkreta trupulleikan fyri Les meira…
Mjølnir spælt seg í FM finaluna
Tað eydnaðist Mjølnir at vinna trygt 3-0 á SÍ í kvøld og týdningarmiklu sigurin tryggaði Mjølnir pláss í FM Finaluna, sjálvt um teir hava tvær dystir eftir at leika. Mjølnir skal møta ÍF í finaluna og vera finalurnar leikar í Stórhøllini á Hálsi hóskvøldið 12. apríl kl. 20.00 og leygardagin 14. apríl kl. 16.00. Vónandi Les meira…


text:
So flugu tær, pisurnar og brádliga vóru tær horvnar, og skjótt koma tær vónandi heim aftur og taka yvir samfelagið og gera alt nógv betri her á landi. Men á einum øki fáa tey ungu ilt ilt at taka okkum, og tað er tøknifrøðiliga. Tað er nevniliga eydnast okkum við ekstremari KT-snild at fáa ein kalendara inn á bloggin.
Hesin kalendarin, sum tit finna við at hyggja til høgru og rulla eitt sindur niður á skíggjanum, kann samkoyrast við tykkara egnu kalendarum og alt møguligt smart og hann skal brúkast til at fáa yvirlit yvir tey mongu mentanartilboðini, sum man kann stuttleika sær við. Tú skalt bara klikkja á ein dato, so finnur tú út av hvørjar mentanarligar upplivingar tú skalt gleða teg sjálvan við. Fyriskipa tit okkurt mentanarligt ella listarligt, skulu tit senda okkum eitt tíðindaskriv ella bara nakrar reglur, so seta vit tað inn í kalendaran.
Sendið til listinblog@gmail.com og verið við í fagra nýggja digital mentanarheiminum.


text:
16. apríl 1997Nr. 35
Løgtingslóg um viðbót til ávísar pensiónistar v.fl., sum seinast broytt við løgtingslóg nr. 115 frá 24. november 2016
§ 1. 1) Á hvørjum ári verða viðbøtir veittar til ávísar pensiónistar, sum hava bústað í Føroyum. Hjún, har bæði eru pensjónistar, fáa eina viðbót í felag, og verður viðbótin útgoldin við einari helvt til hvønn.
Stk. 2. 2) 3) Viðbótarupphæddin sambært hesi løgtinglóg verður ásett í serligari løgtingslóg. Á sama hátt verður møgulig javning ásett.
§ 2. 4) 5) 6) Viðbót til ávísar pensjónistar verður veitt frá mánaðinum eftir, at rætturin til veitingina er staðfestur.
Stk. 2. 6) Viðbót til ávísar pensjónistar verður útgoldin frammanundan eina ferð um mánaðin.
Stk. 3.7) 6) Viðbót verður ikki latin fyritíðarpensjónistum, sum búgva á stovni, ið er góðkendur sambært lóg um almenna forsorg.
§ 3. 1) Treytin fyri at fáa viðbótina er, at stakur pensiónistur ikki hevur hægri ársinntøku umframt pensiónina enn kr. 60.000,-, og at giftur pensiónistur, saman við hjúnafelaga, ikki hevur hægri ársinntøku umframt pensiónina enn kr. 80.000,-.
§ 3 a. 8) Varnast Almannaverkið, at ein pensjónistur eitt nú vegna sálarsjúku, menningartarn, heilaskaða, sinnisbrek ella vegna rúsmisnýtslu ikki megnar at umsita viðbótina, undir hesum um viðkomandi ikki megnar at halda sínar skyldur mótvegis útleigara, kann Almannaverkið:
1) taka avgerð um, hvussu viðbótin skal útgjaldast, ella
2) taka avgerð um, at avvarðandi ella starvsfólk í Almannaverkinum ella á vardum bústaði umsita viðbótina hjá pensjónisti.
Stk. 2. Viðbótin skal umsitast samsvarandi áhuga og vilja borgarans.
Stk. 3. Pensjónistur og Almannaverkið kunnu avtala, at Almannaverkið umsitur viðbótina.
Stk. 4. Pensjónistur skal hoyrast í tann mun, viðkomandi er førur fyri hesum, áðrenn Almannaverkið tekur avgerð sambært stk. 1.
Stk. 5. Almannaverkið skal ansa eftir, at pensjónistur, ið er undir umsiting sambært stk. 1, ikki verður fyri misnýtslu ella sviki.
Stk. 6. Landsstýrismaðurin kann áseta nærri reglur um umsiting av viðbótini, undir hesum reglur um eftirlit.
§ 4. 1) (Strikað).
§ 5. 1) Almannaverkið hevur fyrisitingina av viðbótini um hendi.
Stk. 2. 5) 1) Avgerðir, tiknar av Almannaverkinum, kunnu innan 4 vikur kærast til Kærunevndina í almanna- og heilsumálum.
§ 6. 5) (Strikað).
§ 6 a. 1) Inntøkugrundarlagið verður roknað sambært ásetingunum um inntøkugrundarlag í løgtingslóg um almannapensjónir.
Stk. 2. Umrokning, eftirrokning, afturgjaldskrav og upplýsingarskylda eru sambært ásetingunum í løgtingslóg um almannapensjónir.
Stk. 3. Rætturin til veiting heldur uppat sambært ásetingum í løgtingslóg um almannapensjónir.
Stk. 4. Almannaverkið kann fáa til vega upplýsingar, sum hava týdning fyri viðgerð av málum um viðbót til ávísar pensjónistar sambært ásetingunum í løgtingslóg um almannapensjónir.
Stk. 5. Spurningar um avgerðarrætt yvir viðbót til ávísar pensjónistar verða viðgjørdir sambært ásetingunum í løgtingslóg um almannapensjónir.
§ 7. Hendan lóg fær gildi dagin eftir, at hon er kunngjørd.
1) Broytt við løgtingslóg nr. 135 frá 19. desember 2014, har § 2 ljóðar soleiðis: “Henda løgtingslóg kemur í gildi 1. januar 2015 og hevur virknað fyri útgjaldið av pensjón fyri januar mánað 2015.”
2) Broytt við løgtingslóg nr. 10 frá 9. februar 2001. § 2 í hesi løgtingslóg ljóðar soleiðis: ”Henda løgtingslóg kemur í gildi dagin eftir, at hon er kunngjørd, og hevur virknað frá og við útgjaldingini av veitingum fyri februar mánað 2001.”
3) Broytt við løgtingslóg nr. 58 frá 10. mai 2000. § 2 í hesi løgtingslóg ljóðar soleiðis: ”Henda løgtingslóg kemur í gildi dagin eftir, at hon er kunngjørd, og hevur virknað frá 1. januar 2000.”
4) Broytt við løgtingslóg nr. 28 frá 13. mars 2000. § 2 í hesi løgtingslóg er soljóðandi: ”Henda løgtingslóg kemur í gildi dagin eftir, at hon er kunngjørd, og hevur virknað frá 1. januar 2000.”
5) Broytt við løgtingslóg nr. 65 frá 15. mai 2012, har § 2 er soljóðandi: “Henda løgtingslóg kemur í gildi 1. januar 2013.”
6) Broytt við løgtingslóg nr. 115 frá 24. november 2016, har § 2 ljóðar soleiðis: “Henda løgtingslóg kemur í gildi 1. januar 2017 og hevur virknað frá útgjaldskeiðinum fyri apríl 2017.”
7) Broytt við løgtingslóg nr. 104 frá 11. november 2010, har § 2 er soljóðandi: ”Henda løgtingslóg kemur í gildi 1. jan. 2011.”
8) Broytt við løgtingslóg nr. 48 frá 6. mai 2016.


text:
Orð: Eliza E. Hewitt
Lag: J. Lincoln Hall
Týtt: Jákup Olsen
1. Eitt vakurt stað var henda jørð,
um ljósið valdið bar,
hvør ljós og fríð, ja, Eden lík,
um syndin ikki var!
Tó – sálir ganga uttan Gud,
og myrkrið harri er;
so ger meg, Jesus, meir og meir
eitt ljós á vegnum her!
Niðurlag:
Eitt ljós á vegnum her,
eg biði, Gud, meg ger!
Áh, fyll tú meg,
so verði eg
eitt ljós á vegnum her!
Eitt ljós á vegnum her,
sum ljós til onnur ber –
áh, fyll tú meg,
so verði eg
eitt ljós á vegnum her!
2. So mangur vilstur er av leið
og tørvar hjálp í neyð,
eitt orð um Jesus, Frelsaran,
sum doyði fyri tey;
Gud, lat meg hoyra tína rødd,
og lýdnan tú meg ger,
so skal eg vera syndarum
eitt ljós á vegnum her!
3. Vit eru ljós – um stór, um smá,
Gud nýtir okkum øll;
so birt títt ljós, at klárt tað sæst
um dalar og um fjøll!
Gud, fyll tú meg av Andanum,
og styrk og leið tú meg!
So skal eg vera syndarum
eitt ljós á myrkum veg.


text:
Bárður Nielsen í andsøgn við veruleikan
Bárður Nielsen ger enn eina forkølaða roynd at svara løgmanni aftur á Vágaportalinum í gjárum uppskotið til eina stjórnarskipan, har tað stendur eftir, at maðurin er komin í andsøgn við veruleikan og tað, sum flokkur hansara undan hansara formanstíð hevur staðið fyri. Annars er stórur partur av greinini briksl og gamalkendur valretorikkur, sum ikki skal viðmerkjast her.
Tað eru tó tvey viðurskifti, sum Bárður nevnir, sum eiga at fáa aftursvar. Annað er um leilklut Sambandsfloksins í stjórnarskipanararbeiðinum, og hin er um skrivið frá danska forsætismálaráðharranum í samband við framlagda uppskotið til eina stjórnarskipan.
Tilgongdin síðan 1999
Alt síðan 1999 hava allir flokkar verið partur av einari tilgongd við fyrst eini grundlóg og síðan eini stjórnarskipan. Fyrstu árin fram til 2004 vórðu flokkarnir við løgtingslóg tvungnir til at vera partur av hesum arbeiði. Tað er tó mín greiða fatan, at hóast hetta alt var partur av fullveldisarbeiðinum hjá táverandi samgonguni, so var arbeiðið við slíkum stjórnarskipanarligum spurningum gevandi og konstruktivt fyri allar flokkar - eisini fyri Sambandsflokkin.
Í 2004, tá Sambandsflokkurin saman við Fólkaflokkinum og Javnaðarflokkinum skipaði samgongu, so varð arbeiðssetningurin broyttur til at arbeiða við einari stjórnarskipan innanfyri ríkisfelagsskapin, og sum ikki var partur av nakrari loysingarætlan. Hetta vóru samgonguflokkarnir samdir um - eisini Sambandsflokkurin og Bárður Nielsen sum landsstýrismaður. Hetta endaði so við, at landsstýrið fekk handað seinna Flaggdagsálitið, sum seinni varð sent løgtinginum. Nøkur ár eftir hetta, varð álit í 2011 skrivað av einari grein 25-nevnd, har Sambandsflokkurin átti tvey umboð, Helga Abrahamsen og Jaspur Vang seinni Edvu Jacobsen. Her var flokkurin partur av meirilutanum, meðan Tjóðveldi ikki tók undir við hesum.
Tá nú sitandi samgonga ella rættari løgmaður leggur uppskotið fram við enntá linari orðing í formælinum enn í 2011, fer Bárður í svart og sigur, at flokkurin ongantíð hevur tikið undir við hesum arbeiði. Er tað nakar, sum hevur havt møguleikar at siga frá, longu aftur í 2004. so var tað Bárður Nielsen, men frá honum hoyrdist einki. Tað má sigast at vera ein løgin niðurstøða, nú at siga, at hetta fer flokkurin als ikki at góðtaka. Serliga tí, at spurningurin um loysing ella samband als ikki er partur av arbeiðinum. Men serliga fyri tey í flokkinum, sum løgdu sítt drúgva íkast í arbeiðið m.a. Helgi Abrahamsen og floksformaðurin Kaj Leo Johannesen, má tað kennast løgið, at alt teirra arbeiðiði var til fánýtis.
Ikki sørt minnir Bárður um annan tingmann floksins, sum í síni tíð skræddi lógaruppskotið á tingsins røðarapalli.
Skrivið frá Lars Løkke
So var tað skrivið frá forsætismálaráðharranum. Tað sentrala og avgerandi í skrivinum er hetta, at "forslaget ikke rejser væsentlige forfatningsretlige overvejelser." Brotið, sum Bárður sipar til, er ein áminning frá Løkke um, at gera tit nú broytingar í Løgtinginum, so skulu tit minnast til, at hetta má ikki koma í stríð við galdandi rættarreglur. Hann bindur um heilan fingur, tí eisini hann skal standa til svars yvir fyri sínum parlamenti. Men tað, sum hevur týdning er, at uppskotið, sum tað ljóðar nú, ikki "rejser væsentlige forfatningsretlige overvejelser."
Skilji væl, at hetta ikki er ein ynskistøða fyri Bárð, at Løkke stuðlar uppskotinum, men ikki formaðurin í Sambandsflokkinum. Hetta er 1948 umaftur, tá danska stjórnin mælti til Heimastýrislógina, meðan Sambandsflokkurin ikki tók undir við henni í fyrsta umfari, tí teir vildu aftur í amtstøðuna.
Fyri at undirstrika sína hjálparsleysu niðurstøðu, so vísir Bárður Nielsen til eitt notat frá tveimum advokatum. Til hetta er bert tað stutta at siga, at advokatarnir siga tað, sum arbeiðsgevarin ynskir at fáa sagt. Her kundi eg víst til, at ein av okkara fremstu løgfrøðingum, sum ikki arbeiðir privat, hevði beint øvugtu niðurstøðu sum hesir advokatarnir hjá Bárði Nielsen. Hann helt enntá, at Sambandsflokkurin átti at fingið pengarnar aftur.
Bárður kallar grein sína "Tú veitst, hvar tú hevur Sambandsflokkin." Men álavaratos, so rokni eg ikki við, at Sambandsflokkurin veit, hvar hann hevur sín egna formann í hesum máli.
Hans Pauli Strøm


text:
Munnligur fyrispurningur um føroyska laksin - lívfiskin
21. februar 2017
Magnus Rasmussen, løgtingsmaður fyri Sambandsflokkin, fer mikudagin 22. februar 2017 at seta ein munnligan fyrispurning (§ 52) til Poul Michelsen, landsstýrismann í Uttanríkis- og vinnumálum, um føroyska laksin - lívfiskin
Fyrispurningar til landsstýrismannin:
1. Hvussu gongur við ætlanini at fáa sett gongd á aftur kynbótaarbeiði og rognaframleiðslu, grundað á føroysku laksastammuna?
2. Nær kann væntast, at kynbótaarbeiðið og rognaframleiðslan verður sett í verk?
3. Hvussu er við játtan til endamálið?
Magnus Rasmussen vísir í sínum viðmerkingum til fyrispurningin á, at seinasta heyst setti hann landsstýrismanninum ein § 52 a fyrispurning viðvíkjandi tí føroyska laksinum – lívfiskinum.
Í svarinum til fyrispurningin segði landsstýrismaðurin, Poul Michelsen, at Bakkafrost, Fiskaaling og væntandi eisini Heilsufrøðisliga starvsstovan skuldu gera metingar av um til ber at taka upp aftur kynbótaarbeiði og rognaframleiðslu, grundað á føroysku laksastammuna.
Av svarinum kundi skiljast, at landsstýrismaðurin var jaliga sinnaður at fáa hetta sett í verk.
Magnus Rasmussen sigur víðari, at nú nakrir mánaðir eru frálidnir, so kundi hann hugsað sær at vita, hvussu gongur við hesum máli, sum hann metir hevur alstóran týdning fyri føroysku alivinnuna framyvir. Eisini gongur tíðin undan, tí seinastu laksarnir av føroysku stammuni svimja á Skálafjørðinum og verða - sum skilst - slaktaðir seinni á ár.
Magnus Rasmussen vónar, at landsstýrismaðurin ger skjótt av og fær sett hetta í verk, tí rognaframleiðsla og kynbótaarbeiði, sum er grundað á føroysku laksastammuna fer m.a. at viðføra:
- Lægri váða fyri at innflyta sjúku
- Betri leveringstrygd
- Førleikamenning
Sambandsflokkurin
RN
Aftur


text:
Hetta er ein stuttur samandráttur av tí vegleiðing, ið er at lesa í Educational Intentions til allar Pit Stop bøkurnar frá 5. til 9. flokk.
Tá ið tú sum lærari fyrireikar ein undirvísingartíma, kanst tú tryggja tær yvirlit yvir alt viðkomandi tilfar til evnið/tekstin, sum finst í øllum fýra bókunum við at fylgja hesi mannagongd:
Hóast allar Pit Stop bøkurnar fylgja sama yvirskipaða leisti og málum, verða bøkurnar útbygdar fyri hvønn árgangin uppeftir við ávísum økjum, sum fáa serligan ans. Niðanfyri er eitt stutt yvirlit.
Kjarnaøki
Talaða málið og skrivaða málið
Í Pit Stop arbeiða næmingarnir:


text:
Sunnudagin 25.mai bjóðar Føroyska Listafelagið í Keypmannahavn til 25 ára hátíðarhald fyri felagið í Føroyahúsinum á Vesterbro í Keypmannahavn. Fyri at hátíðarhalda dagin við manér, hava vit boðið fýra ungum, framskygdum og dugnaligum føroyskum listafólkum at sýna fram síni verk. Tiltakið er ókeypis og øll eru vælkomin. Felagið bjóðar okkurt at drekka afturvið listini og samveruni. Eisini verður eitt listarligt og lætt jublieumsábit sum Marianna Andreassen og Annika Brimheim skipa fyri.
Listafólkini eru hesi:
Ludvík á Brekku:
Føddur í 1985 í Havn. Hevur sýnt fram ymsastaðni í Føroyum og Danmark tey seinastu árini. Hevur eisini gjørt fløguhúsar og bókapermur. Gongur á Listaháskúla á Ærø. Ludvík fæst millum annað vid at tekna og mála.
Jórunn Reginsdóttir:
21 ára gomul, ættað úr Havn, og lesur á arkitektskúlanum í Kbh.
Jórunn hevur altíð teknað og málað nógv, og tey seinastu árini hevur hon arbeitt við photoshop-kollasjum. At byrja við vóru kollasjurnar mest ein estetiskur máti at fanga eina kenslu/løtu, og síðan hon er byrjað at lesa arkitektur, brúkar hon hendan úttrykksháttin at arbeiða seg inn í rúm/stað/ljós osfr. Í kollasjum roynir Jórunn at finna aftur til nakað upprunaligt og við formmálinum endurskapa eina javnvág ímillum menniskjað og náttúru.
Rólant Lenvig Av Reyni:
Rólant er føddur í 1979 og er frá Tórshavn. Hann hevur lært í London har hann hevur tikið BFA í Visual Communication í 2012. Rólant hevur síðan tá starvast sum hjálpari í grafiska verkstaðnum í Føroyum, Steinprent. Rólant brúkar blandaða tøkni, og hansara myndir fevna ofta um evnið ró.
Allan Korsager Davidsen:
Føddur 1987 í Aarhus, og flutti heim til Føroyar í 1994. Allan hevur síðani 2010 búð í Keypmannahavn, har hann arbeiður við graffiki og visuellum samleika. Allan fær íblástur frá menniskjum; serliga eru tað tær skeivu tilverurnar ella tær duldu veikleikar og styrkir, ið øll menniskju á ein ella annan hátt bera uppá, ið tiltala hann. Sum hjá flest øðrum byrjaði Allan at tekna sum barn, men har nógv steðga tá tey gerast tannáringar, gjørdist áhugin fyri at tekna bara størri. Sum 17 ára gamal fekk hann sítt fyrsta digitala teknibrettið, og teir ótalligu møguleikar innan tað digitala, gjørdi at tær analogu hondtekningarnar vóru skiftar út við tí blanka løriftinum á telduskerminum.
Søndag den 25.maj inviterer den færøske kunstforening i Kbh til 25 års jubilæumsudstilling med fire yngre færøske kunstnere, der på hver deres måde giver deres bud på færøsk samtidskunst. De dygtige kunstnere er Ludvík á Brekku, Jórunn Reginsdóttir, Rólant Lenvig av Reyni og Allan Korsager Davidsen. Arrangementet er gratis, og i dagens anledning disker foreningen op med mad og drikke, der kan nydes i det gode selskab af kunst og mennesker.


text:
18. apríl 2018
Fyrri finaludysturin, sum var í Høllini á Hálsi í kvøld, endaði við javnleiki við 25-25.
Ein av mongu áskoðarunum í høllini hetta kvøldið var lítla Ronja. Í blusu við babbasa 3-tali á.
Hon var við mammu sínari, Eydnu, var og hugdi at "farmand", Mark, tá hann og hinir á H71-liðinum góvu okkum áskoðarum ein spennandi dyst móti Neistanum.
Mark spældi faktiskt ein góðan dyst, men tað sá út til, at tað skuldi okkurt meira til fyri at imponera Ronju :)
Kanska tað hjálpir at vinna næsta dyst...
---
Her á in.fo eru myndir frá dystinum.
Á portal.fo eru eisini myndir.
Og jn.fo var eisini til dystin.
23. apríl
23. apríl
22. apríl
21. apríl
19. apríl
18. apríl
18. apríl
15. apríl
15. apríl
Hondbóltsfelagið H71
Hoyvíkshøllin
Postsmoga 1067
FO-188 Hoyvík


text:
14. mars 2018
Ein væleydnað vika hjá mansliðnum - Kvinnuliðið spældi væl, men tapti
Í farnu viku tóku vit tvey sera týðandi fet á okkara árásarferð móti finalunum.
Tveir útidystir vóru á skránni, og vit høvdu fingið fulla úrtøku, tá ið vikan var av.
Eg sjálvur var upptikin av arbeiðsørindum til báðar hesar dystir, so tí verða ikki tær vanligu frásagnirnar skrivaðar hesaferð.
Mikukvøldið leiktu vit móti VÍF í Vestmanna. Hetta var ein dystur, ið hevði sera nógv at siga. Vestmenningar kundu við sigri lata kappingina upp aftur, og vit hava havt tað trupult í fleiri førum móti vestmenningum í ár. Vit taptu fyri teimum á heimavølli í steypakappingin, og so var tað eisini hasin óhugnaligi dysturin í november í fjør, tá ið vit máttu heim við halanum millum beinini, eftir at teir høvdu givið okkum ein ógvusligan avsmurning.
Í mínum arbeiðsørindum fekk eg stundir at fylgja við á Rás2, og hetta var kærkomið, tí nervarnir høvdu ikki loyvt mær at arbeitt nakað annars.
Fyrri hálvleikur var javnur, og tað eydnaðist at ota okkum fram um 12-13 beint áðrenn hálveik. Í útvarpsfrásøgnini var eitt navn, sum gekk aftur í hesi hálvuni: Ári Dam. Ári spældi upp til sítt besta og helt okkum so at siga einsamallur inni í dystinum, meðan vit trilvaðu eitt sindur í verjuni at byrja við.
Ingi Olsen segði í samrøðu eftir dystin, at hetta var tað, ið avgjørdi dystin.
Í seinnu hálvu fekk verjan eisini betri fatur, og hetta gjørdi, at vestmenningar bert fingu níggju mál afturat, meðan vit fingu fjúrtan. Altso eisini eitt heilt gott álopsavrik.
Álopið var fjølbroytt, og vit fingu mál úr fleiri ymiskum støðum, men serliga bakketan við Rúna, Mark og Peter var eyðsýnd.
Eg havi hug at taka Rúna serliga fram. Hann tykist at trívast sera væl í leiklutinum sum vinstri bakkur, har hann skoraði bæði langskot og gjøgnumbrot, eins og hann hevur eitt serligt evni at spæla viðleikarar fríar.
Tá eg kom heim, setti eg meg at hyggja gjøgnum dystin á Youtube-rásini hjá VÍF, og har sá mann millum annað, hvussu Rúni spældi ein viðleikara leysan á strikuni við einar ”hygg-burtur”-fintu. Sera flott.
Liðini fylgdust annars allan dystin, men seinasta korterið settu vit propp fyri í verjuni, eftir at vit tóku time-out. Tá var støðan 20-21 til okkum. Vit øktu síðani til 20-23, og vestmenningar tóku time-out. Hetta fekk tó ikki steðgað okkara leikarum, tí vestmenningar dugdu ikki at skora, vit sloppu at renna við teimum, og stutt fyri leiklok høvdu vit økt upp í 20-26, áðrenn hinir fingu svarað aftur.
Dysturin endaði 21-27, og var ein sera sannførandi sigur at enda.
Sunnudagin skuldi liðið so til Klaksvíkar at halda fram á leiðini í finalurnar. Eingin útvarpaði, so eg mátti frætta eftir dystin, hvussu leikur var farin. Hann var farin væl fram. Vit vunnu 22-33.
Tað fyrsta vit frættu, var at Andor var dagsins leikari. Hann skoraði eisini heili níggju mál.
Næstur Andori á mállistanum var Peter, ið fekk átta mál. Øll úr opnum spæli.
Sonni segði eftir dystin, at hann var sera væl nøgdur við, at liðið fekk “strammað skrúvuna”, sum hann tók til.
Tað eru vit viðhaldsfólk eisini nøgd við. Vit hava longst eftir greiðum sigrum í ár, og eg hugsi, at hetta er væl og virðiliga hin greiðasti munurin, vit hava vunnið við í hesum kappingarárinum.
Samanumtikið tveir sera fløvandi sigrar í vikuni, og liðið tók tvey risafet móti FM-finalunum. Fetini vóru so stór, at liðið helst skal seta sær nýtt mál nú. Nú snýr tað seg um at taka fyrsta plássið í grundspælinum, fyri at fáa tann fyrimunin tað gevur í finalunum.
Tó mugu vit ikki selja nakað skinn enn. Vit hava framvegis fimm dystir eftir at leika, og vinna vit ikki móti Kyndli leygardagin kl 18:00, so lata vit kappingina um finaluplássið upp aftur. Vit eru tó í eini støðu, har vit kunnu - og eiga - at greitt spæla okkum í finaluna. Eisini sum vinnarar av grundspælinum.
Vit koyra á maskinuna, tað ið eftir er av kappingini.
Okkara besta kvinnulið var eisini í eldinum í síðstu viku og var tíverri fyri tveimum ósigrum.
Í Vestmanna mikukvøldið gjørdist úrslitið 36-30 til VÍF, og í Vági sunnudagin taptu vit 27-20.
Hesir báðir dystirnir vóru móti ávikavíst fremsta og triðfremsta liðnum í kappingini, og úrslitini bera boð um, at vit vóru væl við í stórum pørtum av dystunum báðum.
Eg haldi ikki eg geri okkara megnarkvinnur firtnar, um eg sigi, at talan var um heiðurlig tap. Har er heilt víst nógv, ið tær kunnu taka við sær frá hesum báðum dystunum til endan av kappingini, og ikki minst næsta kappingarár.
Kvinnurnar skulu móti endanum av kappingini stríðast við Neistan og Stjørnuna um fjórða plássi. Og tey vóru fá, ið høvdu væntað, at liðið longu skuldi vera komið so langt longu í fyrsta kappingarárinum í bestu deildini. Enn færri høvdu væntað, at liðið fór at spæla seg í hálvfinalurnar í steypakappingini, og úrslitini í ár bera boð um, at unga liðið avgørt er á rættari leið.
Næsta stigið á leiðini er leygardagin 16:30 móti næstfremsta liðnum í kappingini, Kyndli.
Vónandi síggja vit nógv fólk til báðar dystirnar leygardagin. Bæði liðini hava stóran tørv á okkara stuðli.
---
Dómaraseðil frá Hvonn-dystinum móti VÍF
Dómaraseðil frá FTZ-dystinum móti VÍF
Dómaraseðil frá Hvonn-dystinum móti VB
Vit hava ongan dómaraseðil frá FTZ-dystinum í Klaksvík.
Dómaraseðlarnir eru frá bólkinum Hondbóltskjak á Facebook.
23. apríl
23. apríl
22. apríl
21. apríl
19. apríl
18. apríl
18. apríl
15. apríl
15. apríl
Hondbóltsfelagið H71
Hoyvíkshøllin
Postsmoga 1067
FO-188 Hoyvík


text:
Felagið Tui Cruises hevur nú bílagt pláss á Runavíkar Havn til tvey av sínum størstu ferðamannaskipum í 2019. Talan er um Mein Schiff 3, sum vitjar leygardagin 6. juli 2019 og Mein Schiff 4, sum kemur sunnudagin 11. august 2019.
Hetta er triðja bílegging av kaiplássi frá Tui Cruises, sum sendir sítt allar fyrsta skip inn á Runavíkar Havn komandi summar, tá Mein Schiff 3 hevur sítt sonevnda ”Maiden Call” leygardagin 21. juli 2018.
Bæði Mein Schiff 2 og 3 eru umleið 293 metrar long og rúma einum ferðafólkatali á 2.506 og eini manning á 1.253. Skipini liggja við kai í Runavík frá kl. 7.00 til kl. 19.30.
Føroyska umboðsfelagið hjá skipunum er Faroe Ship.


text:
Frítøka fyri starvsvenjing í heilsuhjálparaútbúgvingini
Tað eru tveir møguleikar at fáa frítøku fyri starvsvenjing. Hetta er um tú hevur arbeiðsroyndir við røkt, í minsta lagi eitt ár, fulla tíð. Ella t.d 2 ár hálva tíð.
- Vanlig longd, við steðgi í starvsvenjing 1. Tú kanst arbeiða og forvinna tær pening, meðan tú hevur frítøku og hinir næmingarnir eru í 3 mánaðar starvsvenjing.
- Stytt útbúgving. Tú tekur alla teori í einum, 6 mánaðir íalt. Tú skalt síðani í eina starvsvenjing, 3 mánaðir. Tú skal tá bert flyta bústað einaferð til Suðuroyar. Starvsvenjing kann takast kring landið


text:
Sverri Jacobsen saman viđ gomlum liđfelřgum til steypafinaluna í 2014
Ein av bestu fřroysku ítróttamonnunum nakrantíđ, Sverri Jacobsen, er farin.
Sverri var í mong ár ein framúrskarandi hondbóltsspćlari í Kyndli og ein framúrskarandi fótbóltsspćlari í HB.
Hann vann hópin av meistaraheitum viđ báđum felřgum, spćldi á hondbólts- og fótbóltslandsliđnum og vandi eisini mong ungdóms- og vaksnamannaliđ í hondbólti og fótbólti.
Í flogbólti var hann eisini millum fremstu spćlarar.
Hansara genialitetir á einum hondbóltsvřlli kundi ongin eftirlíkna, og stór virđing stóđ um hansara tekniska og taktiska fřrleika allastađni.
Tá hondbólturin sum fyrsta ítróttagreinin bjóđađi av á altjóđa pallinum fyrst í 70'unum, gekk Sverri saman viđ řđrum góđum monnum á odda í Kyndli og á landsliđnum, og útlendingar lřgdu til merkis hansara sjáldsamu góđu evnir.
Saman viđ okkum řllum var Sverri í hřllini á Hálsi og heppađi á Kyndil, tá menninir og kvinnurnar vunnu steypakappingarnar 8. februar í 2014. Tá smíltist hann vćl nřgdur um sigrarnar.
Sverri var sjúkur seinastu tíđina, og nú var tímaglasiđ runniđ. Takk fyri alt, góđi Sverri, tú verđur aldrin gloymdur í Kyndli - og fřroyskari ítróttasřgu!
Uni Arge, formađur Kyndils.
---


text:
Fólk hava altíđ havt áhuga fyri sólini og mánanum og hava í mannaminni kent trongd til at sleppa upp á mánan at kanna hann.
Allur heimurin var eftir miđjan juli 1969 alspentur at vita, hvussu amerikonsku royndirnar at senda fólk upp á mánan fóru at eydnast. Rúmdarfariđ Apollo 11 var mannađ viđ trimum monnum á síni ferđ viđ beinari kós móti mánanum.
Í nánd av mánanum skuldi Apollo 11 ella Colombia, sum rúmdarfariđ stundum varđ nevnt, leggja seg í ringrás um mánan, međan tveir av monnunum loystu frá tí viđ einum minni fari, sum skuldi seta seg á sjálvan mánan. Í útvarpinum nevndu teir viđ íblástri frá slupptíđini hetta lítla mánalendingarfariđ Lítlabát. Í Amerika ćt tađ Eagle.
Útvarpiđ hevđi frá fyrsta degi gjřrt nógv burtur úr rúmdarferđum hjá bćđi russarum og amerikanarum. Russarnir lřgdu í 1957 fyri viđ sínum fyrsta Sputnikki, sum vit á Tinghúsvegnum stundum hildu okkum síggja á luftini yvir Havnini, og teimum á baki komu so amerikanarar viđ sjógv á bak.
Tćr mannađu rúmdarferđirnar byrjađu viđ russaranum Jurij Gagarin í rúmdarfarinum Vostok 1 tann 12. apríl 1961. Hann fór eina ringrás um jřrđina. 5. juni sendu amerikanarar Alan Shephard út í rúmdina. Hann kom mestsum beint niđur aftur uttan at fara í ringrás. 6. august fór Herman Titov í Vostok 2 heilar 17 ferđir kring jarđarknřttin.
Russararnir nevndu sínar rúmdarmenn kosmonautar og amerikanarar sínar astronautar.
Í 1968 varđ fariđ undir ferđirnar í Apollorřđini. Hesar royndir komu í hćddina, tá rúmdarmenninir Neil Armstrong, Edwin Aldrin og Michael Collins 16. juli 1969 vóru skotnir út í rúmdina av Cape Kennedy í Florida viđ Apollo 11.
Tađ var yvirhřvur lćttari hjá fólki kring heimin at fylgja amerikonsku royndunum. Tćr vóru mestsum almennar. Tćr russisku vóru meir at kalla duldar. Amerikanarar vildu nú rćttiliga vísa russum, hvat av risaveldunum var fremst í kappingini um rúmdina. Sent varđ beinleiđis í bćđi sjónvarpi og útvarpi, og samskifti millum rúmdarmenn og jarđstřđina í Houston var třkt hjá teimum, sum kundu fylgja viđ.
Um sama mundiđ sendu russar fylgisvein, sum var nevndur Luna, móti gongustjřrnuni Mars. Tá amerikanska mánalendingin nćrkađist, fóru eygleiđarar og serfrřđingar at gita, um hetta ómannađa far í veruleikanum var ćtlađ at seta seg á mánan og taka broddin av amerikanarunum. Tađ var sjálvandi ein spennandi spekulasjón, sum var eitt gott íkast upp undir endan.
Frásřgumađur í Keypmannahavn
Í 1969 var sjónvarpingarteknikkurin komin so langt, at til bar at senda livandi myndir úr USA yvir um Atlantshav. Til bar eisini at senda livandi myndir frá Apollo 11 niđur til střđina í Houston og víđari hađani til sjónvarpsstřđirnar.
Tađ merkti, at partar av heiminum kundu fylgja hesi forkunnugu rúmdarferđ heima í stovuni, og hvřr veit, kanska eisini, tá menninir stigu á mánan. Men hetta bar ikki til í Fřroyum, tí her sást onki sjónvarp úr luftini, og kađalsamband viđ umheimin til slíkt var heldur onki. So Fřroyar lógu myrkar í so máta.
Til tess, at útvarpiđ skuldi vera betur fřrt fyri at fylgja mánaferđini, varđ avrátt, at eg skuldi sita í Keypmannahavn og siga frá teimum upplýsingum, har kundu fáast, og sjálvsagt eisini siga frá tí, sum sást uttan úr rúmdini.
Sjálv lendingin á mánanum var sett til sunnukvřldiđ 20. juli.
Lív á Bryggjubakka og í Rosenřrns Allé
Eg fyrireikađi meg vćl til mánareportasjurnar, sum vórđu gjřrdar úr Radiohúsinum, har vit hřvdu bílagt studio viđ řllum mřguligum hentleikum. Sjónvarpi viđ mřguleika fyri at síggja ymsar střđir og mřguleikar fyri at lurta eftir ymsum radiostřđum.
Alt var leinađ upp til ta stóru reportasjuna hendan dagin. Heima í útvarpinum á Bryggjubakka hřvdu teir í fleiri dagar fyrireikađ seg viđ ymsum tilfari at senda hendan langa dag – og kanska náttina viđ. Manningin var so stór, sum hon kundi vera, og í studionum sótu Niels Juel og Finnbogi.
Niels Juel var serfrřđingur í rúmdarferđum. Hevđi sagt frá teimum í útvarpinum í fleiri ár. Legđi so nógv fyri, at eina ferđ, hann lá viđ krími uppi í songini á Tinghúsvegnum, fekk hann teknikararnar niđan viđ útgerđ, so hann kundi senda viđ telefon av hřvdalagnum. Rřddin var merkt av krími, men hetta gekk eisini.
Á Bryggjubakka var nú eisini danski sjónvarpsmađurin Jakob Nielsen. Hann var og ferđađist sum so ofta fyrr og síđan, og hjálpti til viđ upplýsingum ymsastađni frá. Gjřrdi javnan ein danskan samandrátt um gongdina til danir í Fřroyum, sum ikki skiltu fřroyskt.
Niđri í Keypmannahavn mřtti eg í Radiohúsinum um middagsleitiđ. Alt var til reiđar í einum studio, sum eg hevđi fyri meg sjálvan. Eg hevđi eina boks á borđinum, har eg kundi velja ljóđ frá eini seks keldum. Hoyrdi alla tíđina útvarpiđ í řđrum oyranum í hoyritelefonini. Viđ lyklinum á boksini kundi eg skifta ímillum at lurta viđ hinum oyranum eftir DR1, DR2, DR TV ella ljóđinum, sum NASA sendi út úr Houston.
Serligan dent legđi eg á tađ, sum var at frćtta úr rúmdini og Houston. Tađ var tađ, sum var mest spennandi, og tađ var í roynd og veru tađ, eg var farin niđur til Keypmannahavnar til at vera fřroyinga eygu og oyru, nú fyrsta mánaferđin nćrkađist tí střrstu lřtuni. Notatunum hevđi eg gott skil á og var meir enn so fřrur fyri at greiđa ivaspurningar, sum tóku seg upp á leiđini.
Risafet fyri mannaćttina
Alt gekk ikki eftir ćtlan. Tíđarćtlanin skeytst fleiri ferđir. Upprunaliga var ćtlanin, at rúmdarmenninir skuldu seta sín fót á mánan um níggjutíđina sunnukvřldiđ, men okkurt bagdi nú og annađ tá, so klokkan fór um midnátt uttan, at nakađ fólk sást spáka á mánanum. Hvřrki amerikanari ella russari!
Apollo 11 fór hendan seinnapartin í ringrás um mánan. Tađ gekst vćl. Tá hann hevđi veriđ 13 ferđir runt, var ćtlanin at loysa tađ serliga mánalendingarfariđ frá rúmdarskipinum, sum so skuldi fara undir ferđina niđur á mánan, har ćtlanin var at lenda á eini leiđ, sum teir nevndu Tranquillity Base.
Í lendingarfarinum vóru Neil Armstrong og Edwin Aldrin. Michael Collins varđ verandi í Colombia. Hann ferđasti í ringrás um mánan, til hinir komu út aftur til hansara. Burtursćđ frá, at teir lendu nakrar tímar seinni enn ćtlađ, so gekk alt vćl. Armstrong og Aldrin máttu taka sjálvstýraran frá tann seinasta teinin og yvirtaka stýringina sjálvir. Annars hřvdu teir komiđ niđur at í einum óreinum gosopi í óslřttum lendi.
Řrnin setti seg á mánan tann 21. juli klokkan 20.18 fřroyska tíđ. Í Keypmannahavn var klokkan 21.18. Rúmdarmenninir hřvdu nú veriđ á ferđ í 102 tímar, 45 minuttir og 42 sekund.
Tađ tók sína tíđ hjá Armstrong og Aldrin at koma úr Řrnini og niđur á mánaskorpuna. Armstrong var tann fyrri og tók sítt fyrsta fet á mánanum kl. 02.56 fřroyska tíđ, og nú hřvdu teir veriđ á ferđ í 109 tímar, 24 minuttir og 20 sekund.
”Hetta er eitt lítiđ fet fyri ein mann, men eitt risafet fyri mannaćttina”, bođađi hann heiminum frá, tá hann steig fyrsta fótin.
Teir spákađu so báđir á mánanum í búnum, sum vóru gjřrdir til vektloysi. Teir vóru eitt sindur sveimandi og afturtungir, men tyngdikraftin á mánanum var ikki meir enn 1/6 av okkara. Teir tóku myndir og grótroyndir. Amerikanska flaggiđ Stars and Stripes fekk sítt pláss á mánanum, og har var eisini latin eftir ein pláta, sum segđi frá, at fyrstu fólk av jřrđini settu sín fót á mánan hendan dag.
Útvarpađi í svřvni
Hýrurin var góđur uppi á mánanum og ikki minni í Houston. Í allari gleđini mundi Houston gloymt Michael Collins, sum enn sveimađi kring mánan. Men hann hevđi framvegis stóran týdning, tí mánamenninir skuldu niđur aftur á jřrđina viđ farinum, sum hann sat í.
Hann hevđi onki hoyrt av sambandinum millum jarđstřđina og mánastřđina teir mest spennandi lřturnar, men nú knýttu teir hann upp á linjuna hjá Nasa.
Tađ segđist, at Luna hjá russarunum veruliga var á ferđ í rúmdini. Um tađ mundiđ, tá amerikanararnir stríddust viđ at koma niđur á mánan, hevđi Luna bert veriđ 16 kilometrar frá mánaskorpuni. Men tá sprongdist hon luftina. Sovjetska tíđindastovan Tass segđi seinni í tveimum orđum: ”Mission completed” og gjřrdi ikki ađrar viđmerkingar.
Klokkan mundi vera nćrri átta mánamorgun, áđrenn eg kom til hús aftur á Teglkĺsvegi í Kastrup.
Eg skuldi herja á aftur, tá rúmdarmenninir fóru av aftur mánanum seinnapartin, so eg legđi meg skjótt eftir hesar 15 tímarnar í luftini. Svav sum ein steinur. Visti meg ikki hava droymt, men rúmdarferđin má framvegis hava maliđ í heilanum.
”Tú hevur rapporterađ frá rúmdarferđini í svřvni”, segđi Marita, tá eg kom fram aftur.
”Hvat havi eg sagt?”, spurdi eg.
Hon greiddi mćr orđarćtt frá tí, hon hevđi hoyrt meg siga, međan eg lá í fasta svřvni.
Eg kendi hvřrt orđ aftur frá reportasjuni í útvarpinum.
Og Marita kundi ikki vita orđini hađani, tí vit hoyrdu ikki fřroyskt útvarp í Kastrup.
---


text:
So eru nýggj uppsløg í býnum. Tey eru greið og eintýðug og boða frá at ársins G! Festivalur byrjar hósdagin 18. juli og endar leygardagin 20. juli.
Fyrsti G! Festivalur var hildin í Götu, stavað við Gøtu-ø, í 2002, árið eftir fyrstu Listastevnu Føroya, sum Norðurlandahúsið skipaði fyri úti um alt landið. Á heimasíðuni hjá festivalinum verður sagt, at:
G! Festival var Föroya fyrsti veruligi uttandura tónleika-festivalur. Okkara mál er at broyta fortreytirnar fyri at fáast við tónleik í Föroyum og hvussu föroyingar fyrihalda seg til tónleik, tónleikatiltök og tónleikaligt virksemi til tað betra.Í kvøld hækkar prísurin á vikuskiftispassum, so nú er seinasta frest at halda seg til tað betra, at spara tveyhundrað krónur í mun til prísin við dyrnar.
G! Festivalurin man teljast millum Føroya fyndugastu vørumerki, brands, serliga tá bókstavurin ö verður brúktur uttan íhald.
Í nevndini fyri G! Festivalin eru Sigvör Laksá, sum er forkvinna, Hans Jákup Mikkelsen, sum er næstformaður, og nevndarlimirnir Oluffa Joensen, Theodor Kapnas og Jón Tyril.
Myndin omanfyri er tikin við bussskýlið í Fútalag í Havn í morgun.


text:
Orð: C.R. Dunbar
Lag: William B. Bradbury
Týtt: Victor Danielsen
1. Um hitt stóra hav vit sigla,
skjótt mót heiminum tað ber;
ljósini langt burtur hómast,
brátt at enda er vár ferð.
Niðurlag:
Lat so storm og bylgjur brúsa!
Skjótt vit eru trygt í havn;
:,: Jesus skipinum vil stýra –
halt so fram í Harrans navn! :,:
2. Túsund, túsund fóru yvir
til tær gyltu strendur har;
men hvør mong, ið hagar søktu,
ein og hvør vælkomin var.
3. Seglið upp og glaðir framá!
Stýrið fram til landið ljóst!
Jesus móti okkum tekur,
skjótt vit hvíla við hans bróst.
4. Tá ið vit so akker kasta –
sigld hin vandamikla ferð –
syngja vit har sigurssongin,
syndin, sorgin gloymd har er.


text:
Vilja herða eftirlit av norðurkoreiskum skipum
Avstralski forsætisráðharrin, Malcolm
Turnbull, sigur, at hann er tilreiðar at senda hernaðarflogfør at hava eftirlit
við norðurkoreiskum skipum, sum sigla við farmi, ið ST-lond hava banna teimum
at sigla við.
Og kanadiska
stjórnin boðar frá, at eisini Kanada fer at senda flogfør at hava eftirlit við
koreiskum skipum. Ætlanin er, at flogførini hjá Avstralia og Kanada skulu halda
til á amerikonsku herflotastøðini, Kaden, í Japan.
Fráboðanirnar hjá
Avstralia og Kanada komu dagin eftir at suður- og norðurkoreisku leiðararnir
avtalaðu, at beinast skal fyri øllum kjarnorkuvápnum í londunum báðum.
Avstralia, sum er
ein av sameindu hjá USA, lovar samstundis at varðveita búskaparliga- og
diplomatiska trýstið á Norðurkorea.
Avstralski
forsætisráðharrin, Turnball, og uttanríkisráðharrin, Julie Bishop, siga, at
trýstið framhaldandi verður lagt á Norðurkorea júst fyri at gera sítt til at
beina fyri øllum kjarnorkuvápnum á Koreisku hálvoynni.
Myndatekstur: Norðurkoreisk farmaskip liggja
og bíða eftir loyvi at sigla.
Á niðaru myndini síggja vit amerikanska
hernaðarflogvøllin í Japan, Kadena.
Kelda: MarineLink


text:
Gestur til Grønlands at verða institutleiðari á Ilisimatusarfik
Gestur Hovgaard er settur í starv sum leiðari á deildunum fyri samfelag, búskap og journalistikk á Ilisimatusarfik.
Gestur er í dag lektari í samfelagsvísindum og útbúgvingarleiðari á Søgu- og Samfelagsdeildini á Fróðskaparsetrinum og næstformaður i Granskingarnevndini. Hann tekur við fullum starvi í heyst, men fer longu í vár at taka nakrar uppgávur á seg. Gestur fer í farloyvi frá starvinum á Fróðskaparsetrinum, men heldur eftir ætlan fram í Granskingarnevndini, til skeiðið er runnið.